Gagal Bayar Nafkah Bekas Isteri, Ibu Tikam, Kerat Kemaluan Bekas Menantu

MOSCOW: Seorang wanita mengaku membunuh bekas menantunya dan mengerat kemaluan mangsa kerana gagal memberi nafkah kepada bekas isterinya selepas bercerai.

Anak perempuan suspek menghubungi polis selepas ibunya memaklumkan perbuatannya itu.

Dmitry Bodganov, 32, maut selepas ditikam 27 kali. Menurut polis, suspek berusia 49 tahun, bersama dengan teman lelakinya serta Dmitry minum bersama di rumah suspek, Novgorod, Rusia. Suspek kemudian menuduh Dmitry gagal memberi nafkah kepada isteri dan cucunya.

Suspek menikam mangsa beberapa kali dengan pisau dapur dan apabila Dmitry sudah tidak bernyawa, teman lelaki suspek mengambil pisau dan menikam mangsa.

Kemaluan mangsa dipotong dan dicampak keluar dari tingkap.Selepas itu, si ibu menghubungi anak perempuannya memaklumkan kejadian itu.

Pasangan itu ditahan dan mengaku membunuh mangsa.


Lelaki maut kereta terbabas, rempuh pokok

KOTA KINABALU: Seorang lelaki maut selepas kenderaan yang dipandunya terbabas dan merempuh pokok dalam kejadian kemalangan di jalan susur berhampiran bulatan Masjid Bandaraya, Likas, di sini, awal pagi tadi.

Dalam kemalangan kira-kira jam 2 pagi itu, mangsa Andy Mahaga Sipawi, 23, meninggal dunia di lokasi kejadian selepas tersepit dalam kenderaannya.

Ketua Polis Daerah Kota Kinabalu, Asisten Komisioner Habibi Majinji, berkata mangsa yang memandu Proton Iswara dalam perjalanan dari arah Kota Kinabalu menuju ke Jalan Universiti Malaysia Sabah (UMS).

“Sebaik mangsa tiba di lokasi, kenderaan yang dipandunya dipercayai hilang kawalan dan terbabas lalu terlanggar pokok.

“Akibat kejadian itu, mangsa disahkan meninggal dunia di lokasi kejadian selepas disahkan oleh pegawai perubatan,” katanya ketika dihubungi, hari ini.

Habibi berkata, kes disiasat mengikut Seksyen 41(1) Akta Pengangkutan Jalan 1987 kerana memandu dalam keadaan melulu sehingga menyebabkan kematian.

Terdahulu, Habibi turut menasihatkan pengguna jalan raya sentiasa berhati-hati ketika memandu di beberapa laluan di daerah ini yang dikenal pasti kerap berlaku kemalangan ketika musim perayaan.

“Kajian juga menunjukkan kes kemalangan berpunca daripada sikap pengguna jalan raya yang tidak mematuhi undang-undang lalu lintas serta memandu dengan laju sehingga membahayakan nyawa sendiri dan orang lain,” katanya.

Sementara itu, jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, bomba menerima panggilan berhubung kemalangan itu pada jam 2.13 pagi.

“Tujuh anggota dari Balai Bomba dan Penyelamat Kota Kinabalu bersama sebuah jentera di kejar ke lokasi untuk operasi menyelamatkan mangsa.

“Pemeriksaan mendapati, seorang mangsa lelaki tersepit di dalam kenderaan dan usaha mengeluarkan mangsa segera dilakukan,” katanya.

Katanya, pasukan bomba berjaya mengeluarkan mangsa dan diserahkan kepada pihak polis untuk tindakan lanjut manakala operasi ditamatkan pada jam 2.47 pagi. – Berita Harian


22 PATI, 15 Warga Tempatan Ditahan Dalam Op Sarang Benteras Dadah

KOTA KINABALU: Seramai 22 Pendatang asing tanpa izin (PATI) manakala 15 lagi warga tempatan ditahan Op Sarang bagi membanteras aktiviti jenayah melibatkan dadah bermula 21 September hingga semalam.

Ketua Polis daerah, Asisten Komisioner Habibi Majinji berkata, seorang suspek ditahan kerana menjadi pembekal dadah, 18 lagi kerana memiliki bahan terlarang itu manakala selebihnya gagal dalam ujian saringan urin.

“Sebanyak 37 tangkapan di bawah Akta Dadah Berbahaya 1952 iaitu Seksyen 39A(2), Seksyen 12(2) dan Seksyen 15(1)(A).

“Jumlah keseluruhan rampasan dadah ialah 30.99 gram syabu yang dianggarkan bernilai RM1,549.5 mengikut harga semasa,” katanya dalam satu kenyataan hari ini.

Sementara itu, Habibi berkata, dalam operasi terbaharu di Kampung Air, Kampung Lukob dan di Pulau Sepanggar selama tiga hari antara 24 September hingga 26 September lalu, 15 suspek turut berjaya ditahan.

Menurut Habibi, operasi di Pulau Sepanggar turut mendapat kerjasama daripada Pasukan Polis Marin.

Tegas beliau, kejayaan tangkapan tersebut membuktikan Ibu pejabat Polis Daerah (IPD) Kota Kinabalu sentiasa serius membanteras penyalahgunaan dadah daripada menjadi barah dalam masyarakat.

“Usaha membanteras dadah di sekitar daerah Kota Kinabalu akan dilakukan dari masa ke semasa demi kesejahteraan dan ketenteraman awam.

“Orang awam diminta menyalurkan maklumat kepada polis melalui hotline IPd iaitu 088529220 atau ke akaun Facebook IPD Kota Kinabalu,” katanya.


‘Sumandak Sabah’ Harumkan Nama Malaysia Di Amerika Syarikat

KUALA LUMPUR: Baru sahaja berumur 18 tahun tetapi Eylia Guntabid sudah membawa nama Malaysia ke peringkat antarabangsa.

Berentap dengan 72 buah negara, namun siapa sangka anak kelahiran sabah, Eylia Eyre Guntabid berjaya mengharumkan nama Malaysia di World Championship of Performing Arts (WCOPA) 2019 yang diadakan di Long Beach, California, Amerika Syarikat.

Menurut bekas peserta Ceria Popstar 2016 itu, sudah semestinya dia sangat teruja untuk mendapat peluang yang sangat besar seumpamanya.

“Pengalaman saya semasa berada di Amerika Syarikat, sudah tentu saya sangat teruja kerana itu pertama kali saya pergi ke Amerika, sedangkan dalam Malaysia pun saya masih belum menjelajah kesemuanya.

“Tetapi apabila dapat pergi ke sana saya merasakan ia satu peluang yang sangat besar, dan pastinya saya gembira kerana dapat peluang itu,” katanya ketika ditemui semasa sidang media khas Broadway Entertaiment di Restoran Rebung, Kuala Lumpur.

Sepanjang pertandingan, Eylia melihat peseta dari Filipina, Afrika Selatan dan New Zealand antara yang memberi saingan sengit.

Tambahnya, kemenangan itu membuatkan dia bangga kerana berjaya membawa nama Malaysia sekali gus memperkenalkan bakat Malaysia di peringkat yang lebih tinggi.

“Saya rasa gembira, bangga. Sebab saya bukan bangga setakat untuk diri saya malah saya bangga sebab saya dapat balik ke Malaysia dan promosikan bakat-bakat yang ada dalam Malaysia.

“Kalau diikutkan, orang di sana pun terkejut sebab mereka tidak menjangka bahawa Malaysia mempunyai bakat sebagus ini. Dalam masa sama kita sudah mempromosikan pasaran kita ke luar negara,” katanya.

Eylia telah berjaya meraih empat pingat menerusi kategori Vokal R&B, Vokal Dunia, Vokal Terbuka, dan Vokel Gospel.

Pada masa sama, dia juga memperoleh pingat perak pula bagi kategori Vokal Broadway di WCOPA 2019 yang telah berlangsung pada 12 hingga 21 Julai lalu.


Pasar Ikan Dan Pasar Besar Kota Kinabalu Ditutup Bermula Esok

KOTA KINABALU: Pasar Besar dan Pasar Ikan Kota Kinabalu ditutup selama dua hari bermula esok hingga 30 Oktober bagi melaksana kerja-kerja pensanitasi awam atau disinfeksi.

Mayor Bandaraya Kota Kinabalu Datuk Nordin Siman menerusi satu notis memaklumkan mengenai penutupan kedua-dua pasar itu bagi membolehkan kerja-kerja disinfeksi dilakukan.

Sepanjang Perintah Kawalan Pergerakan Bersyarat (PKPB) Pasar Besar dan Pasar Ikan Kota Kinabalu dibenarkan beroperasi bermula 6 pagi hingga 2 petang.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes Positif COVID-19 Di Indonesia Kini 62,142, Kematian 3,089

JAKARTA: Kes positif COVID-19 di Indonesia terus meningkat kepada 62,142 kes, selepas terdapat 1,447 lagi kes baharu direkodkan dalam tempoh 24 jam.

Jurucakap Pemerintah Indonesia berkenaan COVID-19, Achmad Yurianto, berkata bagi tempoh 12 tengah hari semalam sehingga 12 tengah hari ini, sebanyak 53 lagi kematian berlaku, menjadikan jumlah keseluruhan yang maut akibat virus itu kini 3,089 orang.

“Jumlah kes positif kini 62,142 kes, sebanyak 14,205 pesakit masih dalam pemantauan COVID-19,” katanya dalam sidang media hariannya yang disiarkan menerusi YouTube rasmi Badan Nasional Pengurusan Bencana (BNPB) Indonesia.

Provinsi Jawa Timur mencatatkan jumlah kematian keseluruhan tertinggi iaitu 996 kes, diikuti Jakarta (643 kes), Kalimantan Selatan (198) dan selebihnya di wilayah-wilayah lain di Indonesia.- BERNAMA


Hari Muzium Antarabangsa Di Sabah Sasar 100 Ribu Pengunjung

Sambutan Hari Muzium Antarabangsa di Sabah sasar 100,000 pengunjung

KOTA KINABALU: Jabatan Muzium Sabah menyasarkan kira-kira 100,000 pengunjung hadir sempena sambutan Hari Muzium Antarabangsa 2019, yang diadakan selama seminggu di negeri ini.

Sabah dipilih sebagai tuan rumah buat kali ketiga sambutan ini yang akan diadakan selama enam hari bermula 15 Julai ini.

Ketua Pengarah Jabatan Muzium Malaysia, Datuk Kamarul Baharin A Kasim, berkata sambutan kali ini akan disertai hampir semua muzium di negara ini termasuk dari luar iaitu Kalimantan.

“Pelbagai aktiviti diadakan sempena sempena sambutan itu antaranya pameran daripada muzium seluruh negara dan Kalimantan, seminar, permainan tradisional dan bengkel tarian Sumazau.

“Selain itu, turut diadakan antaranya bicara santai, larian muzium dan muzium bersama komuniti di Kampung Benoni, Papar serta cabutan tiket bertuah kepada pengunjung.

“Justeru, saya berharap orang ramai akan mengambil peluang ini datang beramai-ramai menyaksikan pelbagai pameran yang diadakan sepanjang program ini di Muzium Sabah,” katanya.

Beliau berkata demikian selepas mengadakan kunjungan hormat ke atas Ketua Menteri, Datuk Seri Mohd Shafie Apdal di Pusat Pentadbiran Negeri Sabah (PPNS), di sini hari ini.

Yang turut hadir, Pengarah Muzium Sabah, Arif Abd Hamid.

Tema sambutan pada tahun ini ialah Muzium sebagai Hab Kebudayaan: Masa Depan Tradisi.

Sepanjang sambutan itu, Muzium Sabah akan beroperasi mulai jam 9 pagi hingga 10 malam.

Kamarul yang juga Pengerusi Jawatankuasa Induk Hari Muzium Antarabangsa peringkat Kebangsaan, berkata perasmian sambutan itu akan disempurnakan oleh Menteri Pelancongan, Seni dan Budaya, Datuk Mohamaddin Ketapi, di Muzium Sabah pada 15 Julai ini.

“Kita juga menjangkakan lebih 1,500 orang akan menyertai larian muzium yang akan diadakan di Kompleks Sukan Likas,” katanya sambil menambah terdapat lebih 230 muzium di seluruh negara setakat ini.

Mengenai pertemuan dengan Mohd Shafie, beliau berkata ketua menteri menekankan pentingnya Muzium Sabah berperanan untuk menyokong industri pelancongan melalui khazanah yang ada di negeri ini.

“Ini kerana Sabah mempunyai banyak flora dan fauna yang perlu dipromosikan kepada pengunjung,” katanya sambil menambah muzium di negara ini masih relevan dan jumlahnya sentiasa bertambah. – Berita Harian


Seorang Ibu Ugut Bunuh Diri Halang Anaknya Ditahan AADK

PAPAR: Seorang wanita berusia lewat 60an mengugut untuk menikam diri sendiri bagi menghalang anak lelakinya daripada ditahan penguatkuasa Agensi Antidadah Kebangsaan (AADK) Sabah dalam sebuah serbuan di Kampung Gadong, Papar, awal pagi tadi.

“Aku tikam juga diri aku. Lepaskan anak aku!” jerit wanita itu kepada pegawai penguatkuasa AADK yang memasuki bilik tidur anaknya.

Menurut Ketua Operasi AADK Sabah Erwan Roslan ketika suspek berusia 30an sedang dibawa keluar rumah dalam keadaan tangan bergari, ibu suspek dilihat meluru ke dapur dan menyatakan hasrat untuk membunuh diri.

Suspek memberitahu pegawai AADK yang menahannya bahawa ibunya betul-betul akan membunuh diri dan dengan sedaya upayanya mengejar ibunya di dapur.

“Pada ketika itu, ibu suspek sedang menjerit untuk membunuh diri sambil memegang sebilah pisau pemotong sayur dan hendak menikam diri pada bahagian perut,” katanya.

Suspek dalam keadaan tangan bergari dengan cepat merampas pisau tersebut dari genggaman ibunya.

Tambah Erwan, beberapa penguatkuasa AADK turut mengawal situasi dan menenangkan ibu suspek yang kemudian akur menyerahkan anaknya kepada AADK untuk mendapatkan rawatan pemulihan.

Operasi yang bermula pada jam 12 tengah malam berakhir pada jam 5 pagi tadi dijalankan di beberapa kawasan panas sekitar di Kampung Laut Kinarut, Kampung Pengalat Kecil Papar dan Kampung Gadung Kimanis.

Tambah Erwan, sebanyak 10 tangkapan dibuat semasa Op Cegah siri 15/2018 ini dijalan dan kesemua suspek yang berumur 20 hingga 42 tahun ditahan selepas didapati positif mengambil dadah jenis syabu.

Kesemua penagih ditahan dibawah Seksyen 3(1) Akta Penagih Dadah (Rawatan dan Pemulihan) 1983, tambahnya.


Kota Kinabalu Catat 9 Kes COVID-19, Terendah Sejak Oktober Lalu

KOTA KINABALU: Daerah Kota Kinabalu mencatat kes baharu COVID-19 satu angka semalam, kali pertama direkodkan dalam tempoh enam bulan sejak Oktober lalu.

Dengan hanya sembilan kes positif, Kota Kinabalu berada dalam senarai 17 daerah yang mencatat kes satu angka, manakala hanya dua daerah iaitu Kinabatangan dan Kalabakan mencatat dua angka, masing-masing 30 dan 14 kes.

Jurucakap COVID-19 Sabah, Datuk Masidi Manjun, menyatakan harapannya agar angka itu dapat dikekalkan atau diturunkan lagi menerusi pematuhan berterusan prosedur operasi standard (SOP) yang dikuatkuasakan.

“Hanya ada sembilan kes positif COVID-19 dilaporkan di Kota Kinabalu dan kita berharap keadaan ini akan berterusan bukan saja di sini, malah di seluruh negeri,” katanya pada sidang media perkembangan COVID-19 Sabah, di sini, malam tadi.

Sebelum ini, Kota Kinabalu adalah kawasan yang sering merekodkan kes harian tertinggi, malah pernah mencecah empat angka berikutan penularan gelombang kedua COVID-19 di negeri ini pada tahun lalu.

Sementara itu, sebanyak lapan daerah lagi tidak mencatat sebarang kes, semalam, menunjukkan situasi penularan COVID-19 di Sabah yang semakin pulih.

Daerah dalam zon merah juga terus berkurangan dengan hanya 13 daerah, manakala zon jingga dan kuning masing-masing enam dan lapan daerah.

Masidi yang juga Menteri Kerajaan Tempatan dan Perumahan negeri, berkata walaupun jumlah kes harian meningkat kepada 110 kes semalam berbanding 85 kes kelmarin, situasi keseluruhan bertambah baik.

“Peningkatan kes disebabkan pertambahan kes baharu dari kluster sedia ada di Ladang Sungai Pin Kinabatangan yang mencatat 24 kes baharu,” katanya.

Bagaimanapun, katanya pelaksanaan Perintah Kawalan Pergerakan Diperketatkan (PKPD) di Kampung Tanah Merah, Kota Marudu yang bermula hari ini turut menunjukkan penularan COVID-19 membabitkan jumlah yang ramai masih boleh berlaku.

Katanya, PKPD selama dua minggu sehingga 8 Mac depan itu berikutan kes yang tinggi dikesan di kampung terbabit dengan sebanyak 50 kes dilaporkan daripada 226 penduduk yang disaring setakat ini.

Sementara itu, Masidi menjelaskan murid dan pelajar di Sabah yang akan kembali ke sekolah bermula 1 Mac dan April depan tidak diwajibkan menjalani ujian calitan bagi mengesan sama ada mereka positif COVID-19 atau tidak.

“Murid yang akan kembali bersekolah dan ke asrama pada 1 Mac ini tidak perlu lagi menjalani ujian calitan, memadai dengan penilaian risiko saja sebelum memasuki kawasan sekolah.

“Kementerian Pendidikan sudah mengeluarkan Garis Panduan Pengoperasian Sekolah Dalam Norma Baharu 2.0 bagi mencegah penularan COVID-19 dalam kalangan murid,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Restoran, Medan Selera & Stesen Minyak Boleh Beroperasi Hingga Tengah Malam

KOTA KINABALU: Kedai runcit, kedai serbaneka (convenience store), pasaraya mini (mini market) dan pasaraya (hypermarket) di Sabah dibenarkan beroperasi dari jam 6.00 pagi hingga 10.00 malam.

Menteri Kerajaan Tempatan dan Perumahan, Datuk Seri Masidi Manjun berkata, kompleks membeli belah (hanya sub sektor yang telah dibenarkan beroperasi) juga dibenarkan beroperasi dari jam 6.00 pagi hingga 10.00 malam.

“Stesen minyak termasuk kedai serbaneka di stesen minyak dibenarkan beroperasi dari jam 5.00 pagi hingga 12.00 tengah malam.

“Pengusaha restoran termasuk di hotel, rumah kelab sukan dan rekreasi, kedai makan, gerai makan, kenderaan bersaji (food truck), penjaja tepi jalan, penjaja beredar, medan selera, pusat penjaja, gerai makan tepi jalan atau kiosk juga dibenarkan beroperasi dari jam 6.00 pagi hingga 12.00 tengah malam,” kata Masidi yang juga Jurucakap Covid-19 Sabah dalam kenyataan media hari ini.

Semua ini berkuatkuasa pada 1 Oktober.

Sementara itu, mengenai isu pematuhan SOP dan ujian kendiri, Masidi mengingatkan orang ramai untuk terus mematuhi prosedur operasi standard (SOP) dan mengamalkan penjarakan sosial ketika dalam pandemik Covid-19.

Dalam pada itu, katanya, individu yang bergejala, berisiko atau merupakan kontak rapat perlu menjalani saringan terutama bagi individu yang mempunyai ahli keluarga yang berisiko seperti warga emas, penyakit kronik dan komorbiditi serta kanak-kanak di bawah 12 tahun yang belum layak vaksin.

“Langkah-langkah ini amat perlu bagi membendung penularan Covid-19 dalam kalangan masyarakat.

Tentang pengecualian syarat lengkap bagi AstraZeneca bagi memasuki premis perniagaan, Masidi berkata, majikan boleh memohon pengecualian sementara kepada Pihak Berkuasa Tempatan dengan menyenaraikan nama kakitangan mereka yang terlibat, tarikh pengambilan dos pertama dan jadual tarikh pengambilan dos kedua.

Ini berkenaan ketetapan bahawa individu yang menerima dos pertama vaksin AstraZeneca boleh membuat permohonan pengecualian syarat lengkap vaksinasi bagi memasuki premis (untuk bekerja dan sebagainya).


Cuaca panas tidak jejas pengeluaran sayur tanah tinggi

KUNDASANG: Cuaca panas dan kurang hujan di Sabah, termasuk daerah ini sejak beberapa minggu lalu tidak menjejaskan pengeluaran sayur-sayuran tanah tinggi.

Sebaliknya, tinjauan di beberapa gerai pemborong sayur mendapati, berlaku lambakan bekalan apabila pengeluaran melebihi permintaan berikutan suhu masih dingin walaupun sedikit meningkat di kawasan kaki Gunung Kinabalu itu.

Seorang pemilik gerai pemborong yang juga pekebun, Jaslin Sallehuddin, 39, mengakui berlaku lambakan sayur tanah tinggi pada masa ini, mungkin disebabkan keadaan cuaca masih baik sekali gus membantu sayur tumbuh dengan subur.

“Sekarang berlaku lambakan atau istilah kami di sini ‘kebanjiran’ sayur, terutama sayur daun seperti sawi, selain kobis dan tomato.

“Sawi sekarang kami jual antara RM1 hingga RM1.50 sekilogram, manakala tomato RM1.50 sekilogram dan kobis juga antara RM0.80 hingga RM1 sekilogram,” katanya.

Jaslin berkata, dalam hal seperti ini pekebun atau petani akan mengalami kerugian kerana sayur yang tidak dapat dijual, lazimnya akan dibuang.

“Kami tunggu dalam dua atau tiga hari, jika sayur tidak dapat dijual, kami akan lelong atau buang (bila sudah rosak). Musim lambakan sayur ini lazimnya berlaku sekali dalam setahun.

“Selain pengeluaran berlebihan, mungkin juga kebetulan sekarang ini musim buah di Kundasang sekali gus menjadi persaingan kepada hasil sayur kerana ramai yang membeli buah.

“Saya sendiri pernah mengalami kerugian hingga mencecah RM20,000 jika berlaku lambakan sayur,” katanya yang berasal dari Kampung Cinta Mata, Kundasang.

Sementara itu, pengusaha ladang sayur di Kampung Desa Aman, Kundasang, Dg Norayah Amat, berkata walaupun pada masa ini berlaku lambakan sayur, dikhuatiri pengeluaran akan terjejas jika cuaca bertambah panas.

“Kami menjangkakan sehingga hujung Mei ini, sayur masih mencukupi tetapi selepas itu mungkin akan berkurangan kerana masalah cuaca dan bekalan air berkurangan.

“Pada masa ini, bekalan sayur tanah tinggi dari Kundasang cukup untuk seluruh negeri,” katanya sambil menambah kebanyakan petani bergantung sumber air dari sungai.

Suhu di Kundasang pada sebelah siang pada hari ini mencecah hingga 27 darjah Celsius berbanding pada awal tahun yang lebih sejuk iaitu sekitar 20 darjah Celsius. – Berita Harian


Kes Positif Covid-19 Baharu Di Tawau Kategori Jangkitan Tempatan

KOTA KINABALU: Kes baharu Covid-19 yang dilaporkan di Tawau semalam dikategorikan sebagai kes tempatan kerana dikesan melalui program saringan khas.

Manakala, kes baharu yang dilaporkan di Kota Kinabalu pula merupakan kes import B yang dikesan melalui sampel yang diambil di Pintu Masuk Antarabangsa Kota Kinabalu.

Pengarah Keselamatan Negeri Sabah, Datuk Dr Christina Rundi berkata, kedua-dua kes ini melibatkan lelaki warga tempatan.

Untuk kes import ini, lelaki berkenaan menaiki pesawat komersil dari Miri ke Kota Kinabalu.

“Kedua-dua kes baru ini telah dimasukkan ke hospital berpakar di daerah masing-masing. Pengesanan

kontak kedua-dua kes sedang giat dilakukan oleh Pejabat Kesihatan yang terlibat,” katanya dalam satu kenyataan, di sini semalam.

Dua kes itu adalah kes baharu yang dilaporkan di Sabah dan ia menjadikan kes Covid-19 di negeri ini bertambah kepada 346 kes.

Christina berkata, pada 28 Mei, sejumlah 2,649 ujian telah dijalankan, menjadikan jumlah kumulatif ujian bagi negeri Sabah berjumlah 86,367.

“Daripada jumlah ini, tiga sampel adalah positif di mana dua merupakan sampel kes baru dan satu sampel ulangan.

“Bilangan yang sedang dirawat di enam buah hospital berpakar adalah 24 kes dan yang sudah sembuh adalah sebanyak 317 kes. Kes kematian di Sabah kekal lima kes,” ujarnya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua bot nelayan ditahan tangkap ikan di luar kawasan dibenarkan

SANDAKAN, 9 Feb – Dua bot nelayan tempatan ditahan bot peronda Agensi Penguatkuasaan Maritim Malaysia (APMM) Zon Maritim Sandakan pagi tadi, kerana disyaki menangkap ikan di luar kawasan dibenarkan, di bawah tiga batu nautika dari pantai Sandakan.

Timbalan Pengarah Operasi Zon Maritim Sandakan, Komander Maritim Mohd Khairulanuar Abd Majid berkata bot pertama ditahan kerana leka menunda pukat pada kedudukan 1.8 batu nautika di perairan Tobanka, manakala bot kedua pada kedudukan 1.9 batu nautika di perairan sama kira-kira 9.30 pagi tadi.

“Hasil pemeriksaan pada bot pertama, seorang tekong dan awak-awak warga Indonesia masing-masing berumur 28 tahun mempunyai dokumen pengenalan diri yang sah.

“Seorang lagi tekong dan awak-awak berumur 32 dan 31 tahun diperiksa pada bot kedua adalah warga tempatan. Kesemua mereka ditahan dan bot diiringi ke Jeti Zon Maritim Sandakan untuk disiasat di bawah Akta Perikanan 1985,” katanya dalam kenyataan di sini hari ini.

Beliau turut mengingatkan agar komuniti maritim sentiasa bekerjasama dengan pihak APPM dalam menyalurkan sebarang maklumat berkaitan aktiviti menyalahi undang-undang atau kecemasan di laut dengan menghubungi terus bilik operasi 24 jam Zon Maritim Sandakan di talian 089-229504 atau talian MERS 999.


Matahari Tegak Di Atas Kaabah Esok, Boleh Menentukan Arah Kiblat Di Rumah Pada Jam 5.27 Petang

Umat Islam di Malaysia boleh membuat semakan tepat arah kiblat dengan hanya melihat bayang matahari pada 15 Julai, Khamis ini jam 5.27 petang.

Is susulan fenomena yang dikenali sebagai Istiwa’Adzam atau kedudukan matahari berada pada titik zenith iaitu atas Kaabah di Masjidil Haram, Mekah ketika waktu berkenaan.

Menurut perkongsian daripada Planetarium Negara, fenomena ini merupakan kali kedua berlaku dalam tahun 2021 selepas yang pertama pada 28 Mei 2021 lalu.

Ketika kejadian, bayang-bayang sinaran Mahatari  bagi semua objek tegak yang ada di permukaan Bumi menghala ke arah Kaabah. Lakaran bayang-bayang objek tegak pada ketika dan tarikh itu boleh dijadikan sebagai panduan bagi menentukan atau mengesahkan arah Kiblat secara semulajadi.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Alhamdulillah, syukur’

KUALA LUMPUR: Menteri Hal Ehwal Ekonomi, Datuk Seri Mohamed Azmin Ali, menzahirkan rasa syukur dipercayai merujuk kepada hasil laporan analisis pakar ke atas video lucah yang sebelum ini dikaitkan dengan seorang menteri.

“Alhamdulillah, syukur,” katanya menerusi Twitter rasmi beliau, sebentar tadi.

Terdahulu, Ketua Polis Negara, Datuk Seri Abdul Hamid Bador, dilaporkan berkata analisis pakar ke atas video lucah yang sebelum ini dikaitkan dengan seorang menteri, tidak dapat mengaitkan pelaku dengan ahli politik berkenaan.

Abdul Hamid berkata, proses pengecaman wajah ke atas video lucah itu yang dibuat oleh CyberSecurity Malaysia adalah negatif, walaupun kebarangkalian ketulenan video lucah terbabit adalah tinggi.

“Hasil siasatan Polis Diraja Malaysia (PDRM) juga mendedahkan wujud pakatan jahat yang didalangi seorang pemimpin sebuah parti politik, bertujuan mengaibkan dan menjatuhkan reputasi individu tertentu.

“Video disebarkan dengan tujuan membangkitkan kegusaran masyarakat itu, dihasilkan oleh pihak yang diupah dengan ratusan ribu ringgit,” katanya Abdul Hamid dalam satu kenyataan, di sini, hari ini.


‘Doakan Adik Ainul Mardhiah Boleh Tutup Mulut Segera’

“Insya-Allah, tak lama lagi mulut Ainul Mardhiah akan tertutup semula. Mungkin sebab mulutnya terlalu lama terbuka akibat ketumbuhan.

“Mungkin dia tidak biasa dengan keadaannya tanpa ketumbuhan itu,” kata Ahmad Safiuddin Ahmad Razak, 24, menerusi status di Instagram (IG) hari ini.

Katanya, dia meminta rakyat Malaysia mendoakan anaknya itu boleh menutup mulutnya segera.

“Doakan Ainul Mardhiah dapat menutup mulutnya. Sekarang pun mulutnya hampir tertutup. Berkat doa semua anak saya akan kembali sembuh.

“Keadaan Ainul Mardhiah semakin baik. Jika esok keadaannya baik atau bertambah baik seperti hari ini, Ainul akan dipindahkan ke wad biasa.

“Hari ini, saya nampak dia senyum dan yakin Ainul Mardhiah kuat,” katanya.

Ahmad Safiuddin berkata, dia dimaklumkan mengenai keadaannya oleh jururawat yang menjaga Ainul Mardhiah di Pusat Penjagaan Intensif Pediatrik (PICU).

Sementara itu, menerusi status di Facebooknya, Ahmad Safiuddin menjelaskan pihak hospital mahu memantau keadaan anaknya itu dalam tempoh sebulan atau sebaliknya.

“Mereka (pakar) di sini mahu pantau Ainul dulu. Mereka mahu pastikan bahawa ketumbuhan itu tidak akan datang semula (semoga Allah SWT jauhkan).

“Jika mereka yakin yang Ainul bebas dari sebarang perkara tidak diingini (berulang ), mungkin Ainul boleh balik.

“Sebenarnya, kami sebagai penjaganya boleh saja minta Ainul segera dibawa pulang tetapi demi kebaikan Ainul, kami akan selesaikan semua perkara penting di sini sebelum membawa pulang Ainul ke tanah air.

“Biarkan pakar buat kerja mereka, biar mereka putuskan bilakah masa sesuai untuk Ainul keluar dari hospital,” katanya.

Katanya, buat masa terdekat ini, Ainul perlu dijaga dengan rapi, banyak perkara perlu diteliti selepas membuat pembedahan.

Selepas fasa ini selesai, berkemungkinan Ainul akan melalui fasa seterusnya iaitu belajar makan guna mulut.

“Doktor di sini mungkin akan cuba mengajar Ainul makan menggunakan mulut. Selain pernah memiliki ketumbuhan, Ainul juga memiliki ‘cleft palate’ (lelangit cakera) sejak lahir.

“Pembedahan untuk lelangit cakera ini mungkin akan dibuat selepas berat badan Ainul sesuai iaitu antara enam hingga lapan kilogram (kg),” katanya.

Menurutnya, dia yakin jika Ainul boleh bercakap sekarang sudah pasti dia mengucapkan terima kasih kepada semua yang mendoakannya.

“Sekarang ini, ucapan terima kasih itu ditunjukkan melalui kesihatan dan kekuatannya,” katanya.

Isnin lalu, bayi sembilan bulan yang menghidap Germ Cell Tumour itu dilaporkan stabil tetapi masih direhatkan selepas menjalani pembedahan membuang ketumbuhan pada mulutnya di sebuah hospital di London. – Harian Metro


Perintah Berkurung Esszone Dilanjutkan Hingga 11 Nov

KOTA KINABALU: Perintah berkurung di kawasan perairan tujuh daerah dalam Zon Selamat Timur Sabah (ESSZONE) yang berakhir esok, dilanjutkan sehingga 11 November depan.

Pesuruhjaya Polis Sabah Datuk Idris Abdullah berkata, perintah berkurung itu meliputi perairan Tawau, Semporna, Kunak, Lahad Datu, Kinabatangan, Sandakan dan Beluran.

Katanya, orang ramai yang tinggal di kawasan berkenaan dilarang menghampiri atau berada di kawasan diisytihar antara 6 petang hingga 6 pagi.

“Perintah ini diteruskan bagi memastikan kawasan perairan berkenaan tidak diceroboh pengganas yang mengancam keselamatan penyelidik antarabangsa yang menjalankan penyelidikan dan pelancong asing yang melawat pulau peranginan.

“Maklumat mendedahkan kumpulan yang menjalankan kegiatan Kidnapping For Ransom (KFR) dan kumpulan Abu Sayaf masih cuba menceroboh ke kawasan ini untuk melakukan penculikan dan lain-lain jenayah rentas sempadan,” katanya dalam kenyataan hari ini.

Idris berkata, perintah berkurung itu juga bagi menjamin keselamatan dan kesejahteraan rakyat Sabah yang menjadi pengguna perairan dan rakyat berada di kawasan daratan ESSZONE.

Katanya, ia juga akan memudahkan penguatkuasaan dan pemantauan terhadap pergerakan bot serta menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan.

“Saya juga memberi kuasa kepada semua Ketua Polis Daerah di ESSZONE bagi mengeluarkan permit kepada pemohon yang layak bagi tujuan aktiviti perikanan atau ada keperluan mendesak untuk melalui kawasan perintah berkurung itu,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Maut Motosikal Dirempuh Isuzu D-Max Di Jalan Papar Lama

PAPAR: Seorang lelaki maut selepas motosikal ditunggangnya dirempuh pacuan pacuan empat roda yang hilang kawalan selepas terlanggar takungan air di Kilometer 21, Jalan Papar Lama, di sini, petang tadi.

Ketua Polis Daerah Papar, Deputi Superintendan Batholomew Ak Umpit berkata, siasatan awal mendapati kenderaan jenis pacuan empat roda Isuzu D Max yang dipandu seorang lelaki berusia 22 tahun bergerak dari arah Beaufort menuju ke Kota Kinabalu.

Katanya, kenderaan Isuzu DMAX berkenaan gagal dikawal selepas terlanggar takungan air di atas jalan raya sehingga menyebabkannya terbabas dan masuk ke lorong bertentangan.

“Ketika kejadian hujan sangat lebat dan kenderaan pacuan empat roda yang gagal dikawal terus terbabas dan merempuh motosikal mangsa.

“Akibat daripada rempuhan itu, mangsa mengalami kecederaan parah di bahagian kepala dan badan sebelum disahkan meninggal dunia ditempat kejadian,” katanya dalam kenyataan media, hari ini.

Batholomew berkata, mayat mangsa kemudiannya dihantar ke Unit Forensik Hospital Papar untuk proses bedah siasat.

“Pemandu pacuan empat roda tidak mengalami sebarang kecederaan.

“Siasatan lanjut masih dijalankan mengikut Seksyen 41(1) APJ 1987 kerana memandu dengan melulu dan merbahaya,” katanya.- Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


409 Lagi PATI Indonesia Diusir Dari Tawau

TAWAU: Seramai 409 pendatang asing tanpa izin (PATI) Indonesia berjaya diusir pulang dari Jeti Feri Tawau ke Nunukan, Indonesia, di sini, hari ini.

Pengarah Majlis Keselamatan Negara (MKN) Sabah, Sharifah Sitti Saleha Habib Yussof berkata, ia membabitkan Program Pengusiran Siri Ke-19 Pati warganegara Indonesia dan Filipina menerusi jalan laut.

“Dalam masa sama, 11 PATI Pakistan, China dan Sri Lanka turut diusir menerusi pengangkutan udara yang dikendalikan Jabatan Imigresen Malaysia (JIM).

“Ini menjadikan jumlah keseluruhan pengusiran Pati sepanjang tahun ini kini mencrcas 4,355 orang,” katanya menerusi kenyataan media, hari ini.

Tambah Sharifah, seperti program pengusiran sebelum ini, semua tahanan akan menjalani ujian saringan Covid-19 sebelum diusir, selain penjagaan kebersihan sepanjang proses berkenaan.

“Terima kasih kepada semua pihak terlibat termasuk Konsulat Republik Indonesia dan pihak berkuasa lain yang memudahkan urusan pengusiran pulang Pati, hari ini,” katanya.- BorneoToday


PBS mungkin letak calon – Maximus

SANDAKAN: Parti Bersatu Sabah (PBS) akan membuat keputusan mengenai kemungkinan untuk meletakkan calon pada Pilihan Raya Kecil (PRK) Parlimen Sandakan selepas berbincang dengan rakan parti dalam Gabungan Bersatu Sabah (GBS).

Presidennya, Datuk Seri Dr Maximus Ongkili, berkata keputusan rasmi akan dibuat selepas mengambil kira semua aspek menerusi perbincangan dalam GBS dalam tempoh terdekat.

“Setakat ini belum ada keputusan. Kepemimpinan parti akan membuat keputusan selepas berbincang dengan rakan dalam GBS.

“Kita juga turun padang di sini untuk membuat analisis mengenai maklum balas pemimpin parti, penyokong dan ahli PBS di Sandakan,” katanya dalam satu kenyataan, hari ini.

Maximus berkata, ahli PBS Sandakan masih berdiri teguh bersama parti itu walaupun ditawarkan untuk menyertai Parti Warisan Sabah (WARISAN) dan rakan sekutunya.

Katanya, berdasarkan maklum balas akar umbi, ramai yang mengundi parti gabungan Pakatan Harapan (PH)-WARISAN pada Pilihan Raya Umum Ke-14 (PRU-14) sekarang menyesal.

“Mereka rasa tertipu kerana janji pilihan raya tidak ditepati dan tiada penambahbaikan dalam pentadbiran serta pembangunan selepas hampir setahun menjadi kerajaan.

“Keadaan perniagaan di Sandakan juga semakin teruk berikutan kos barangan dan perkhidmatan yang tinggi serta lebih teruk lagi dengan kejatuhan harga sawit dan getah, manakala pendatang asing tanpa izin semakin ramai berkeliaran,” katanya. – Berita Harian


Lelaki Warga Asing Ditahan Bakar Kilang Papan Majikan

TAWAU: Tindakan seorang lelaki warga asing cuba melarikan diri selepas membakar kilang papan milik majikannya gagal apabila berjaya ditahan polis trafik, awal pagi tadi.

Dalam kejadian kira-kira jam 7.55 pagi itu, suspek warganegara Indonesia berusia 33 tahun berkenaan berjaya ditahan sepasukan polis trafik di kawasan lampu isyarat Batu Tiga.

Ketua Polis Daerah Tawau, Asisten Komisioner Fadil Marsus berkata suspek sebelumnya dipercayai bertindak mengundurkan kenderaan jenis Toyota Vigo berwarna yang dicuri daripada majikan di Jalan MRSM sehingga melanggar sebuah kereta Proton Saga seorang wanita yang dalam perjalanan ke tempat kerja di Megah Jaya.

Fadil berkata suspek yang bekerja sebagai tukang kayu dan tinggal di dalam kawasan kilang papan terbabit dipercayai membakar beberapa struktur kilang terbabit sebelum disedari oleh penghuni rumah kongsi berhampiran.

“Kebakaran membabitkan sebuah unit rumah kongsi 12 pintu, satu unit pejabat urusan Anjur Juara Sdn Bhd dan tiga buah gudang simpanan kayu. Bagaimanapun, tiada sebarang kemalangan jiwa dilaporkan dalam kejadian ini.

“Kita menerima panggilan memaklumkan kejadian ini sekitar jam 4.31 pagi daripada seorang wanita yang memberitahu suatu kebakaran berlaku di sebuah kilang papan terletak di Perkampungan Kongsi Lapan, Batu Lima, Jalan Apas.

“Kejadian dipercayai berlaku pada jam 4 pagi namun pemilik kilang yang juga lelaki berusia 48 tahun hanya tiba di lokasi kejadian kira-kira jam 5.18 pagi untuk membantu memadamkan kebakaran.

“Suspek kemudiannya melarikan kereta majikan yang ditinggalkan bersama kunci di dalam kereta. Orang ramai yang berada di tempat kejadian yang menyedari tindakan itu terus melaporkannya kepada pemilik kenderaan.

“Bertindak atas maklumat, sepasukan polis trafik daripada Ibu Pejabat Polis Daerah (IPD) Tawau menahan mangsa sekitar jam 7.55 pagi,” katanya.

Dalam pada itu, Fadil berkata hasil siasatan lanjut suspek sudah bekerja di kilang papan terbabit kira-kira empat tahun tetapi berkelakuan kurang siuman lebih kurang seminggu yang lalu.

“Suspek kemudiannya, direhatkan oleh pihak majikan berikutan suspek menunjukkan tanda kemurungan selain negatif dadah.

“Motif kejadian masih dalam siasatan dan berkemungkinan disebabkan suspek mengalami sakit mental.

“Suspek akan dipohon di bawah seksyen 117 KPJ bermula esok dan kes disiasat mengikut Seksyen 436/379A Kanun Keseksaan,” katanya. –SabahNews Today


PRK Kimanis: ‘Kalau Saya Ada,Dia Akan Susah’

MEMBAKUT: Pengerusi Perhubungan UMNO Sabah Datuk Seri Bung Moktar Radin menyifatkan tindakan Naib Presiden Parti Warisan Sabah (WARISAN) yang didakwa menceroboh Pusat Daerah Mengundi (PDM) parti itu di Kuala Pos, Ulu Kimanis petang semalam sebagai melampau.

Bung yang juga Ahli Parlimen Kinabatangan berkata, pihaknya tidak dapat menerima rasional tindakan sedemikian.

“Kita tidak menceroboh markas parti lawan, macam Peter buat di Kuala Post. Dia serbu markas kita dan kemudiannya menyanyi serta menari.

“Jangan melampau dan kurang ajar…saya minta dia jangan buat (tindakan itu) kerana jika dia buat waktu saya ada, dia akan susah,” katanya.

Beliau berkata demikian ketika sidang media di Markas Utama BN di Kimanis Centro, malam tadi.

Dalam sidang media itu, beliau mengumumkan kemasukan seorang ahli WARISAN iaitu Pengiran Yusuf Pengiran Abdullah yang juga Ahli Jawatankuasa (AJK) WARISAN Bahagian Kimanis.

Turut menyertai Pengiran Yusuf kira-kira 200 ahli WARISAN dari cawangan berkenaan.

Mengulas lanjut, Bung berkata, kemasukan Pengiran Yusuf yang juga Ketua Cawangan Kampung Sri Serbang, Bongawan itu mampu melonjakkan momentum pihaknya menjelang hari pengundian pada Sabtu ini.

“Kita bukan macam parti WARISAN, buat video, buat wayang…kita tidak.

“Kita tahu kita pembangkang, kalau kita buat wayang, orang tidak akan hormat kita, yang datang ini memang kualiti punya pemimpin,” katanya.


Kerap Pantau Untuk Memastikan Projek Disiapkan Ikut Tempoh Ditetapkan

RANAU, 22 Julai: Kementerian Pembangunan Infastruktur Sabah (KPI) akan sentiasa memantau atau memastikan agar semua projek yang dilaksanakan di bawah kementerian itu dapat disiap dalam tempoh yang ditetapkan.

Sehubungan itu,  Menterinya Datuk Peter Anthony bersama beberapa agensi di bawahnya seperti Jabatan Kerja Raya (JKR) dan Jabatan Air Sabah telah melakukan siri lawatan kerja ke beberapa tapak projek di seluruh Sabah hari ini sehingga esok.

“Selain untuk memastikan projek yang dilaksanakan di bawah kementerian ini dapat dilaksanakan dalam tempoh masa yang ditetapkan. Siri lawatan kerja ini juga bertujuan untuk mendapatkan input daripada wakil rakyat dan masyarakat di kawasan yang kita lalui mengenai keperluan projek yang boleh dimasukkan dalam Rancangan Malaysia Ke-12,” katanya.

Beliau berkata demikian kepada pemberita selepas mendengar taklimat daripada Ahli Dewan Undangan Negeri Paginatan Datuk Abidin Madingkir, di sini hari ini.

Terdahulu, Peter dan rombongannya telah melawat Projek Pembinaan Cerun di Kilometer 83.9 Jalan Kota Kinabalu-Ranau.

Beliau turut dijadualkan melawat beberapa projek yang sedang dilaksanakan di Telupid, Beluran, Sandakan, Kinabatangan, Lahad Datu, Tawau, Kalabakan, Maliau Basin dan Nabawan.


Gadis 13 Tahun Meninggal Saat Lahirkan Anak Bapa Kandung

Seorang gadis berusia tiga belas tahun dilaporkan meninggal dunia ketika melahirkan anaknya. Lebih menyedihkan, anak yang dilahirkan dipercayai zuriat kepada bapa kandungnya sendiri.

Kejadian yang berlaku di Brazil itu bermula apabila bapa kandung remaja perempuan itu dipercayai telah merogolnya. Remaja berkenaan telah dimasukkan ke hospital pada 11 Disember akibat menderita sakit abdomen yang sangat teruk. Setelah pemeriksaan dibuat, didapati remaja berkenaan telah hamil lima bulan.

Pihak Polis kemudiannya telah mengeluarkan waran tangkap terhadap bapa remaja berkenaan yang berusia 36 tahun. Pihak polis percaya bahawa lelaki itu telah melakukan perbuatan terkutuk itu sejak gadisnya itu berusia sembilan tahun.

Menurut laporan media tempatan, gadis berkenaan didakwa telah diperkosa ketika pergi memancing bersama ayahnya. Walaupun mangsa pernah memberitahu ibunya mengenai perkara berkenaan, namun wanita itu tidak mempercayai suaminya tergamak melakukan perkara tersebut.

Gadis berkenaan juga pernah diugut bunuh sekiranya membongkarkan perkara tersebut kepada orang lain. Walau bagaimanapun, gadis berkenaan telah melahirkan seorang bayi pramatang dengan selamat.

Kematian gadis ini juga telah menimbulkan kemarahan bagi komuniti setempat yang kesal dengan tindakan bapanya yang diumpamakan sebagai “haruan makan anak”.


(VIDEO) Kanak-Kanak Enam Tahun Dari Keningau Tampil Nasihat Orang Ramai

KUALA LUMPUR: Memasuki hari keenam penguatkuasaan Perintah Kawalan Pergerakan bagi mengekang penularan wabak COVID-19, semakin ramai pihak dan individu tampil memberi nasihat serta peringatan kepada orang ramai agar kekal berada di rumah.

Antaranya selebriti tempatan, ahli sukan, ahli perniagaan dan ramai lagi, namun tidak ketinggalan dan menarik perhatian ramai adalah gelagat seorang kanak-kanak perempuan berusia enam tahun yang tampil memberi nasihat serta ‘menyekolahkan’ mereka yang masih ingkar arahan Perintah Kawalan Pergerakan itu.

Reaksi ‘garang’ dan comel yang dipertontonkan kanak-kanak berkenaan dalam sebuah video berdurasi tiga minit 19 saat itu mendapat pelbagai reaksi daripada netizen sehingga ada yang menyatakan ‘budak enam tahun lebih pandai dan faham arahan pihak berkuasa’.

Amanda Wanda Bell atau lebih dikenali sebagai Wanda Bell memarahi orang ramai “yang masih degil dan pura-pura tidak faham bahasa kerana enggan patuh arahan untuk kekal di rumah sahaja”.

“Sekarang ini masih lagi ada orang keras kepala…tidak pandai dengar…Wanda cakap ada Corona Virus tidak pandai faham…nanti dorang (mereka) tidak faham takut dorang kena (Corona Virus) dan pergi berjalan-jalan pula. Wanda bagi nasihat di sini (Facebook) sebab Wanda pun duduk rumah.

“Besar (dewasa) sudah dorang tapi balik-balik lagi mahu cakap. Wanda tidak marah bah ini aunty (mak cik)… tapi Wanda tidak mahu orang sakit. Nanti dorang bagi jangkit (Corona Virus) pada Wanda dan orang lain. Dorang (mereka) tidak boleh merayau-rayau,” katanya kepada Bernama.

Video Wanda Bell yang dimuat naik di laman Facebook kanak-kanak itu @Wandabell mendapat 29,000 tontonan dan 810 perkongsian.

Dalam video berkenaan, kanak-kanak berasal dari Keningau, Sabah itu turut menzahirkan rasa simpati kepada warga hospital yang bekerja siang dan malam semata-mata untuk berkhidmat untuk rakyat.

“Jangan kamu keras kepala bah… kamu tidak takutkah kena tangkap polis? Pegi (pergi) jalan-jalan ada Corona Virus, kamu sakit lagi. Jadi siapa yang susah? Itu doktor yang susah. Aunty-aunty, uncle-uncle, susah bah tu. Penat dorang (mereka) mahu buat (kerja) ini semua.

“Just stay at home. Dia (kerajaan) bilang duduk diam-diam di rumah. Kamu faham ka apa dia cakap? Just stay at home… ingat jangan jalan-jalan… Boleh jalan-jalan tapi di belakang rumah, di depan rumah, main basikal ka di bilik ka tapi di rumah sahaja,” katanya dengan telatah dan loghat Sabahnya yang mencuit hati.

Kebanyakan warganet kagum dan memuji kepetahan kanak-kanak ini memberikan nasihat kepada orang awam malah rata-rata meninggalkan komen yang positif.

“Naa…Adik kecil ini lagi pandai berfikir…dengar kamu yang degil-degil yang tidak dengar cakap… terbaik Wanda,” kata Alice Tan.

“Pandai lagi adik Wanda ini…dengar tu,” kata Juliet Tijun.

“Comelnya awak dik…sudahlah comel…pandai bercakap pula tu…bagus adik Wanda…Jaga diri adik,” kata Mas Ayu Junoh pula.

Terdahulu, Menteri Kanan (Kluster Keselamatan), Datuk Seri Ismail Sabri Yaakob berkata Perintah Kawalan Pergerakan (PKP) mencapai kadar pematuhan 92 peratus pada Isnin.

“Walaupun hanya lapan peratus, tetapi masih lagi ada dalam kalangan rakyat yang keluar rumah dan gagal mematuhi larangan yang dikeluarkan kerajaan,” katanya. – BERNAMA


Covid-19 Jejas Pengusiran PATI Di Sabah, Kata Timbalan Menteri

KOTA KINABALU: Timbalan Menteri Dalam Negeri Jonathan Yasin berkata penularan Covid-19 menjejaskan usaha pengusiran pendatang asing tanpa izin (Pati) yang ditahan di depot Jabatan Imigresen di Sabah.

Katanya, mengikut perangkaan tahanan keseluruhan di negeri ini ketika ini seramai 7,161 orang.

Beliau berkata, daripada jumlah itu seramai 6,597 adalah warga Filipina yang masih ditahan di semua empat depot imigresen di Sabah.

“Seperti yang kita sedia maklum, ancaman pandemik Covid-19 memberi impak sangat besar kepada keseluruhan perkhidmatan awam secara amnya dan Jabatan Imigresen secara khususnya.

“Ini dapat dilihat dari segi proses pengusiran tahanan warga asing yang tergendala sejak pandemik Covid-19 bermula,” katanya pada majlis Anugerah Perkhidmatan Cemerlang (APC) 2021 Imigresen di Pusat Konvensyen Antarabangsa Sabah (SICC).

Jonathan berkata, terdapat jurang perbezaan sangat ketara dalam pelaksanaan penghantaran balik tahanan warga Filipina sejak 2018 hingga 2022.

Katanya, statistik pelaksanaan pengusiran warga Filipina bagi 2019 hingga 2022 semakin menurun berbanding 2018 yang merekodkan penghantaran pulang seramai 10,905 orang.

“Ia semakin menurun disebabkan faktor utama iaitu ancaman pandemik covid-19 yang membawa kepada penutupan sempadan antarabangsa negara terlibat.

“Sejajar dengan peralihan ke fasa endemik, kita berharap pihak Kedutaan Filipina memberi kerjasama sepenuhnya dan dapat mempermudahkan urusan pengusiran tahanan warganegara Filipina seperti sebelumnya.

“Ia bagi membolehkan tahanan ini balik ke negara asal dan menjalani kehidupan normal,” katanya.

Beliau berkata, kerjasama pihak kedutaan dan kerajaan Filipina sangat penting bagi memastikan proses pengusiran dapat dilaksanakan dan diselesaikan dengan segera.

Untuk rekod, seramai 9,610 individu berjaya dihantar pulang pada 2019 sebelum menurun kepada 4,408 warga asing pada 2020.

Manakala bagi 2021 pula mencatatkan penghantaran seramai 1,184 individu dan hanya 90 individu berjaya dihantar pulang tahun ini. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Kemasukan Tiada Syarat, Sebaliknya Kami Ikhlas Sertai Warisan’ – ADUN Labuk

KOTA KINABALU: `Kemasukan kami ke dalam Parti Warisan Sabah (Warisan) tiada syarat sebaliknya ia adalah keikhlasan kami semua untuk memastikan rakyat di kawasan Labuk terus mendapat pembelaan dan pembangunan,’ luah Ahli Dewan Undangan Negeri (Adun) Labuk, Abdul Rahman Kongkawang setelah sah menjadi ahli parti itu.

Bekas Naib Presiden Parti Bersatu Sabah (PBS) itu menjelaskan penyertaan beliau bersama beberapa ahli jawatankuasa (AJK) Wanita dan Pemuda PBS Cawangan Labuk dan ahli Umno kawasan itu diterima oleh Presiden Warisan, Datuk Seri Mohd Shafie Apdal.

Tambah beliau selaku wakil rakyat Labuk, agenda untuk memajukan kawasan itu akan lebih mudah dan lancar apabila bersama kerajaan hari ini yang sememangnya mengutamakan pembangunan luar bandar.

“Sudah tentu kami akan menumpukan perhatian terhadap tugas selaku Adun Labuk. Kemasukan ke dalam Warisan membolehkan saya berkhidmat dengan lebih mudah bukan bermakna kerajaan tidak membantu kawasan pembangkang tetapi sekurang-kurangnya ia memudahkan pelaksanaannya,” katanya dalam sidang media di sini hari ini.

Terdahulu beliau bersama tiga Ketua Cawangan PBS kawasan Labuk iaitu Nordin Lamsnih, Saharan Marpidi dan Tamiang Saraman menyerahkan borang keahlian ke dalam Warisan kepada Mohd Shafie di Pusat Pentadbiran Negeri Sabah (PPNS).

Turut menyertai Warisan ialah ahli jawatankuasa (AJK) Wanita dan Pemuda PBS Labuk iaitu, Fency Mirsoh dan Sunny Silva Raja, bekas penolong pegawai daerah Beluran, Jamai Sikansa; AJK Umno Beluran, Abdul Rahim Diar dan ahli Umno Beluran, Andaraman Kahar.

Abdul Rahman yang menganggotai PBS sejak 30 tahun lalu turut menolak tanggapan bahawa tindakannya itu berunsurkan politik dan demi kepentingan peribadi semata-mata.

Ditanya reaksi Presiden PBS Datuk Seri Dr Maximus Ongkili mengenai tindakannya itu, Abdul Rahman mengakui pucuk pimpinan parti itu memahami alasan yang mereka kemukakan iaitu untuk memastikan kesinambungan pembangunan masyarakat di kawasan Labuk.

“Kami telah memaklumkan dan menyerahkan surat kepada PBS semalam. Reaksi beliau (Maximus) agak sedih tetapi beliau memahami dan menerima keputusan ini,” katanya.

Dalam pada itu katanya Mohd Shafie akan membuat lawatan rasmi ke kawasan Dewan Undangan Negeri (Dun) Labuk dalam tempoh terdekat untuk melihat keperluan kawasan dan masyarakat setempat di situ. – SabahNewsToday


Tular Bapa Lempang Pemandu Van Sekolah Pesan Jangan Ambil Mudah Gangguan Seksual

KUALA LUMPUR : Pendedahan isu gangguan seksual terhadap kanak-kanak khususnya yang masih kecil tidak boleh diambil mudah setiap ibu bapa.

Bapa kepada kanak-kanak perempuan 11 tahun yang dipercayai menjadi mangsa cabul seorang pemandu van sekolah berkata, penting untuk ibu bapa menanam kesedaran kepada anak terhadap bahaya gangguan seksual.

“Pendedahan pasal seksual ini jangan bawa main, lagi-lagi bab anak perempuan, kena ‘alert’. Selalu tanya, selalu bagi ruang pada mereka supaya tak malu dan tak takut untuk ceritakan pada kita,” katanya di Facebook.

Lelaki itu berkata, ibu bapa, mangsa atau ahli keluarga yang terlibat tidak boleh hanya berdiam diri dalam isu gangguan seksual, kanak-kanak khususnya perlu dibiasakan dan berani untuk bercerita berkenaan isu seksual.

“Setakat kena pegang tangan satu kesalahan ke? Kena tepuk punggung ini kira gangguan seksual ke? Kena gosok-gosok peha ni kesalahan berat ke? Pegang dada je ke baru dipanggil cabul?

“Ramai keliru dan tak pernah tahu pun, akhir sekali bila dah baca segala pendedahan. Baru teringat, kita dulu pun pernah kena situasi macam ni.

“Dengan ustaz sekolah, dengan ‘driver’ bas, dengan ramai orang tapi tak pernah tahu pun ini satu kesalahan berat. Kita cuma keliru waktu itu dan akhir sekali ambil pendedahan jarakkan diri sahaja, tidak beritahu siapa-siapa,” luahnya.

Menerusi paparan video dia menampar suspek, lelaki itu berkata tindakan berkenaan salah, namun baginya apa dilakukan sebagai peringatan dan pengajaran.

“Ya memang salah, saya pukul tak lebih pun, lebih pada peringatan pada dia,” katanya.

Menurutnya, perlu diingatkan kepada mangsa bahawa kebanyakan pesalah seks bijak bermain dengan sentimen, mereka akan membawa watak seseorang yang baik dan penyayang membuatkan mangsa timbul rasa serba salah.

“Psikologi pasal seksual ni, ‘predator’ ini akan mainkan sampai kita keliru. Dia akan bawa watak penyayang, bawa watak sebagai orang yang jaga kita, yang baik sangat. Bila dia raba kita, kita jadi serba salah, jadi tak menentu.”

Ketika dihubungi FMT, lelaki itu berkata pihaknya sudah membuat laporan berhubung kejadian di Balai Polis Seremban 2 dan suspek ditahan, hari ini.

Terdahulu, Ketua Polis Daerah Seremban, Nanda Maarof berkata siasatan awal mendapati lelaki berumur 41 tahun berkenaan mengaku mencabul mangsa.

“Kes disiasat bawah Seksyen 14 (a) Kesalahan-kesalahan Seksual terhadap Kanak-kanak 2017, berdasarkan siasatan awal, suspek mengaku (melakukan kesalahan itu),” katanya dalam kenyataan.

Menerusi laporan polis dibuat pihak keluarga mangsa yang dilihat FMT, mangsa mendakwa episod itu bermula apabila pemandu itu mula memujinya sebagai cantik dan menyentuh pipinya dalam van ketika menghantarnya pulang dari sekolah di Seremban, pada 28 Mac.

Keesokan harinya, ibu mangsa mendakwa bahawa pemandu itu, memujuk anaknya duduk di sebelahnya dalam kenderaan berkenaan, sambil memuji anaknya sebagai istimewa, dan turut meminta mangsa menyimpan nombornya serta “menambahnya” di WhatsApp.

“Selepas itu, dia (pemandu) menggosok tangan anak perempuan saya dua kali, mendekat, dan menggosok kaki kanannya. Anak perempuan saya mendedahkan kejadian ini kepada saya sambil menangis dan dia trauma dengan kejadian itu,” menurut laporan itu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bekas Penjawat Awam Negeri Sokong Kepempinan Shafie

KOTA KINABALU: Kepimpinan Ketua Menteri, Datuk Seri Panglima Mohd Shafie Apdal terus mendapat sokongan dan kali ini daripada bekas-bekas penjawat awam di Sabah.

Bekas Pengarah Unit Pemimpin Kemajuan Rakyat (UPKR) Sabah, Datuk Aliasgar Basri berkata, kepercayaan dan keyakinan yang tinggi terhadap Mohd Shafie membolehkan pemimpin-pemimpin asal Parti Warisan Sabah (Warisan) terus berdiri teguh dibelakangnya.

Katanya, jika dilihat keadaan semasa, walau berlaku pergolakan, tiada seorang pun bekas wakil rakyat Warisan lari meninggalkan parti. Ini membuktikan kepimpinannya begitu dipercayai dan diyakini.

Beliau berkata, mereka tidak lari meninggalkan parti kerana kepercayaan mereka terhadap pemimpin yang harus disokong.

“Kalau pemimpin mendapat kepercayaan orang ramai, orang sebegini harus kita beri sokongan kerana ini akan membawa keyakinan yang kuat kepada rakyat,” katanya ketika ditemui Borneo Today, hari ini.

Aliasgar berkata, penglibatan selama 18 tahun dalam UPKR membolehkan beliau matang dalam menilai kepimpinan seseorang dan beliau mahu kepimpinan Mohd Shafie terus disokong dan dikekalkan.

Berkongsi pandangan sama adalah bekas Pengarah Pendidikan Negeri Sabah, Datuk Jame Alip.

Pengerusi Kolej Teknikal Yayasan Sabah (KTYS) ini berkata, senario semasa sudah berubah dan rakyat Sabah perlu memberi sokongan kepada parti tempatan jika ingin melihat perubahan di Sabah.

Katanya, beliau menyokong dan mendokong penuh perjuangan Warisan demi kebaikan kepada orang-orang Sabah.

Menurutnya, penyertaannya sebagai ahli Warisan pada Mac tahun lalu atas keinginannya untuk terus memberi khidmat bakti kepada masyarakat dan bukan sebab ingin mendapat lantikan dalam syarikat berkaitan kerajaan (GLC).

Katanya, pelantikannya sebagai Pengerusi KTYS dianggap sebagai satu penghormatan dan pengiktirafan terhadapnya selaku bekas warga pendidik dan pengarah pendidikan di Sabah.

“Saya percaya disebabkan latar belakang saya, Ketua Menteri memberi kepercayaan kepada saya menjadi Pengerusi KTYS. Pengiktirafan ini bukan hanya kepada saya tetapi juga kepada anak jati Kota Belud terutama suku kaum Bajau,” ujarnya.

Sementara itu, bekas Ketua Pegawai Kewangan Perbadanan Pinjaman Sabah, Datuk Abdullah Sibil pula berkata, kepimpinan Mohd Shafie perlu terus mendapat sokongan dalam membawa pembangunan di negeri ini.

Presiden Persatuan Sama Sabah (PSS) ini berkata, selaku ketua dalam persatuan itu, beliau melihat masih belum ramai kaum etnik ini yang menyertai Warisan dan beliau mahu membawa lebih ramai masyarakat Bajau Sama menyokong parti ini untuk terus kekal memerintah Sabah.

Katanya, beliau berharap pembangunan di Kota Belud akan berterusan di bawah pemerintahan Warisan.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Umat Islam Di Malaysia Mula Berpuasa Esok

Umat Islam di Malaysia akan mula berpuasa esok, Jumaat, 24 April, demikian diumumkan Penyimpan Mohor Besar Raja-Raja, Datuk Seri Syed Danial Syed Ahmad, sebentar tadi.

Tarikh permulaan puasa bagi negeri di seluruh Malaysia ditetapkan pada hari itu menurut perintah Yang di-Pertuan Agong selepas diperkenan Duli-Duli Yang Maha Mulia Raja-Raja.

Pengumuman ringkas itu disiarkan secara langsung menerusi Radio Televisyen Malaysia (RTM), malam ini.

Pejabat Penyimpan Mohor Besar Raja-Raja menetapkan tarikh melihat anak bulan Ramadan bagi menetapkan permulaan puasa untuk umat Islam di Malaysia ialah pada hari ini, 23 April, bersamaan 29 Syaaban 1441 Hijrah.

Jawatankuasa berkenaan melihat anak bulan Ramadan di 15 lokasi di seluruh negara.

Majlis Raja-Raja mempersetujui cara menetapkan tarikh permulaan puasa adalah berdasarkan rukyah dan hisab.


(VIDEO) Polis Tahan Seorang Lagi Lelaki Bantu Siasatan Kes Bunuh Di Tawau

TAWAU, 13 Jun – Polis menahan seorang lagi lelaki semalam, bagi membantu siasatan berhubung kes bunuh seorang pengusaha warung makan yang mayatnya kemudian ditemukan di Jalan Bantu, Fajar di sini pada Isnin lalu.

Ketua Polis Daerah Tawau, ACP Peter Ak Umbuas berkata lelaki itu ditahan pada jam 9.10 malam di kawasan Bulatan Udang, Jalan Chen Fook di sini, kerana disyaki terlibat dalam kejadian bunuh Jaafar Jalman, 49 tahun.

“Suspek lelaki ditahan reman selama tujuh hari sehingga 19 Jun ini,” katanya dalam satu kenyataan di sini, hari ini.

Pada Isnin lalu, Jaafar ditemui mati di dalam longkang di Jalan Bantu, Fajar di sini dengan dua kesan tikaman di tengkuk kiri serta dada kanan.

Susulan kejadian itu, pada Selasa empat remaja lelaki yang kesemuanya pendatang asing tanpa izin (Pati) warga Filipina ditahan antara 1.45 petang hingga 4.40 petang di sekitar bandar Tawau, untuk membantu siasatan.

Ahad lalu, Jaafar dilaporkan keluar rumah seorang diri pada 12.45 tengah malam bagi tujuan berjalan-jalan selepas berkemas dan menutup warung makan bersama isterinya.

Jaafar kemudiannya dilaporkan hilang sehingga mayatnya ditemui orang awam.

Sementara itu Anggota Dewan Undangan Negeri Apas Datuk Nizam Abu Bakar Titingan meminta  pasukan keselamatan untuk meningkatkan kawalan dalam membenteras jenayah dilakukan pendatang haram di Tawau dan juga Sabah amnya.

“(Kebelakangan) banyak jenayah dilaporkan pendatang haram ini sehingga mengakibatkan kematian.

“Saya minta Polis Diraja Malaysia, Kawasan Keselamatan Khas Pantai Timur Sabah dan Angkatan Tentera Malaysia (ATM) dapat memperketatkan kawalan di pesisir pantai dan ambil tindakan menangani isu ini kerana kejadian seumpama in merisaukan seluruh rakyat Sabah,” katanya kepada pemberita selepas menyampaikan sumbangan wang tunai kepada isteri mangsa, Sunarti Ismail, 39 di sini hari ini.

Nizam berkata, penduduk Tawau juga dinasihatkan untuk mengelak berada di tempat sunyi, gelap serta kawasan yang kerap berlaku jenayah terutamanya di waktu malam.

“Saya juga berharap penduduk Tawau dapat melaporkan segera kepada pihak berkuasa sekiranya ternampak perkara mencurigakan dan melanggar undang-undang agar tindakan segera dapat diambil,” katanya.


Kalendar Guna Logo Kitar Semula Kerana Tulisan Jawi Ada Kesilapan

TAWAU: Pejabat Pusat Khidmat Parlimen Tawau (PKPT) menjelaskan tindakan menggantikan tulisan jawi kepada logo kitar semula dalam gambar kalendar khas yang dikeluarkan pejabat itu adalah disebabkan berlaku kesalahan ejaan dan sebutan.

PKPT dalam satu kenyataan berkata, penggunaan logo kitar semula itu telah diusulkan dan mendapat kelulusan daripada Presiden Majlis Perbandaran Tawau (MPT), Datuk Ir Amrullah Kamal.

Penjelasan tersebut dibuat selepas netizen mempersoalkan mengenai penggunaan logo kitar semula itu kerana pada asalnya gambar yang sepatutnya dicetak pada kalendar itu mempunyai tulisan jawi yang membawa maksud ‘Tawau’.

Lukisan tersebut asalnya merupakan karya pemenang dalam pertandingan melukis sempena Kempen Gotong Royong Mega anjuran Pusat Khidmat Rakyat Parlimen P190 Tawau Bersama MPT pada 23 November lalu yang dicetak pada kalendar itu sebagai penghargaan kepada pelukisnya.

“Pemenang bagi setiap lukisan itu diberikan keistimewaan yang mana hasil kerja mereka akan dicetak pada poster kalender yang dikeluarkan PPKT untuk tahun ini.

“Tindakan menukar tulisan jawi itu diusulkan selepas terdapat kesalahan ejaan dan sebutan, justeru atas usul dan syor daripada Presiden MPT, kami mengambil pendekatan untuk meletak logo kitar semula yang ada kaitan dengan kempen mega gotong-royong pada masa itu,” kata pejabat itu di dalam laman sosial Facebook Rasmi PKPT.

Tindakan itu bagaimanapun menarik perhatian netizen apabila gambar kalender tersebut dimuat naik di laman sosial sehingga ada yang mempersoalkan intergriti Parlimen Tawau terhadap tulisan berkenaan.

Sementara itu, jurucakap PKPT berkata, pihaknya turut memohon maaf atas salah faham yang berlaku dan berharap pihak luar tidak menjadikan isu tersebut sebagai modal untuk memecahbelahkan perpaduan.

“Tindakan tegas akan diambil terhadap mereka yang masih berdegil menggembar-gemburkan isu itu sehingga boleh merosakkan perpaduan kaum,” katanya.

Sementara itu, jurucakap Jabatan Landskap Negara (JLN) berkata, penggunaan huruf jawi itu pada arca yang terdapat di bandar itu yang diadaptasi dalam lukisan berkenaan telah dipersetujui antara pihaknya dan MPT sebelum diletakkan di Jalan Pesisir Pantai.

Menurutnya tidak timbul isu tulisan itu salah memandangkan dalam mesyuarat awal yang dilakukan sebelum ini, acra itu telah dipersetujui semua pihak termasuk Presiden MPT ketika itu.

“Malah, JLN sendiri mengambil inisiatif menghubungi Jabatan Kemajuan Islam Malaysia (Jakim) untuk mendapat kepastian sama ada penggunaan tulisan jawi itu salah daripada segi hukum agama.

“Dalam maklum balas yang diterima, Jakim mengesahkan tidak salah  memandangkan ia digunakan dalam binaan mercu tanda sahaja selain meminta kami merujuk kepada Mufti Negeri Sabah dan Dewan Bahasa dan Pustaka mengenai ejaan tersebut,” katanya.

Tambahnya, reka bentuk arca itu dibuat oleh arkitek JLN untuk mencari keunikan yang mampu menarik perhatian orang ramai khususnya pelancong sekali gus menjadi mercu tanda Tawau.

Tambahnya, pihak MPT boleh menukar tulisan jawi pada arca berkenan sebaik sahaja tempoh kontrak bersama JLN tamat.

“Namun semua kos itu perlu dibiayai oleh MPT sendiri,” katanya.


Jenazah Toh Puan Dayang Masuyah Selamat Dikebumikan

KOTA KINABALU: Jenazah isteri Yang Dipertua Negeri Sabah Kesembilan Tun Ahmadshah Abdullah iaitu Toh Puan Dayang Masuyah Awang Japar selamat dikebumikan di Tanah Perkuburan Kampung Inanam Laut dekat sini, pada jam 11.45 pagi.

Allahyarhamah Dayang Masuyah yang koma selama tujuh bulan akibat serangan angin ahmar, menghembuskan nafas terakhir di Pusat Perubatan Prince Court Kuala Lumpur, kelmarin.

Tun Ahmadshah yang juga Pro Canselor Universiti Teknologi Mara (UiTM) mengiringi jenazah isterinya menerusi pesawat MAS (MH 2638), tiba di Terminal 2 Lapangan Terbang Antarabangsa Kota Kinabalu pada jam 8.50 malam kelmarin, sebelum dibawa balik ke kediamannya di Likas.

Terdahulu, jenazah dimandikan, dikafankan dan solat jenazah dipimpin oleh Imam Masjid Tun Ahmadshah Zakaria Muid.

Selain suami, Allahyarhamah Dayang Masuyah meninggalkan tiga anak lelaki dan seorang perempuan serta sembilan cucu.

SumbeR: Jabatan Penerangan Malaysia Negeri Sabah


Zon Merah Di Sabah Semakin Kurang

KOTA KINABALU: Daerah dalam zon merah COVID-19 di Sabah semakin berkurangan dengan hanya lima daerah masih berada dalam zon itu setakat ini.

Jurucakap COVID-19 Sabah, Datuk Masidi Manjun, berkata lima zon merah berkenaan adalah Keningau yang mencatatkan lapan kes hari ini, diikuti Kalabakan (enam), Kota Kinabalu (empat) dan masing-masing tiga di Tawau dan Nabawan.

Katanya, bagi daerah zon kuning pula membabitkan 14 daerah iaitu Tambunan, Tenom, Sipitang, Kunak, Putatan, Kinabatangan, Lahad Datu, Tuaran, Papar, Beaufort, Telupid, Beluran, Ranau dan Pitas.

“Selain itu, tiga daerah dalam kategori zon hijau adalah Kuala Penyu, Semporna dan Tongod,” katanya dalam kenyataan media hari ini.

Dalam pada itu, Masidi yang juga Menteri Kerajaan Tempatan dan Perumahan merangkap Menteri Kewangan II negeri, berkata jumlah kes harian COVID-19 di negeri itu masih kekal dua angka.

“Berdasarkan laporan Jabatan Kesihatan Negeri Sabah, jumlah kes positif baharu COVID-19 hari ini adalah 33 kes menjadikan jumlah kumulatif sebanyak 54,107 kes dan tiada sebarang kes kematian dilaporkan.

“Jumlah pesakit COVID-19 yang sembuh dan dibenarkan keluar dari hospital adalah 79 orang menjadikan jumlah kumulatif 53,272 orang.

“Seramai 366 pesakit sedang menerima rawatan dengan 148 daripadanya di hospital, manakala 218 di Pusat Kuarantin dan Rawatan COVID-19 Berisiko Rendah (PKRC),” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Sabah Gagalkan Cubaan Bawa Masuk Dadah Di KKIA

KOTA KINABALU, 29 Julai – Polis Sabah menggagalkan cubaan membawa masuk dadah jenis ketamin seberat 747 gram dan 500 bijil pil eramin 5 menerusi Lapangan Terbang Antarabangsa Kota Kinabalu (KKIA) dengan tertangkapnya tiga lelaki pada Khamis lepas.

Timbalan Pesuruhjaya Polis Sabah Datuk Zaini Jass berkata ketiga-tiga lelaki itu berusia antara 25 dan 37 tahun, dan dua daripada mereka ditahan di Balai Ketibaan KKIA sebaik tiba dari Kuala Lumpur pada pukul 6.40 petang dan seorang lagi ditahan dalam serbuan di sebuah rumah di Penampang pada pukul 11 malam.

“Dadah itu dibawa dalam satu bagasi, ketamin yang dirampas bernilai RM30,000, manakala pil eramin 5 seberat 145 gram yang dirampas bernilai RM7,500,” katanya pada sidang media di sini, hari ini.

Beliau berkata polis turut merampas wang tunai RM8,000 dan sebuah kereta Honda Jazz bernilai RM50,000 daripada lelaki ketiga yang ditahan di Penampang yang disyaki turut terlibat, dan menurutnya ujian air kencing mendapati dua lelaki yang ditahan di KKIA itu positif menggunakan dadah jenis ketamin.

Zaini berkata siasatan awal mendapati dadah itu diperolehi dari Kuala Lumpur dan cuba dibawa ke Kota Kinabalu untuk dipasarkan di pusat-pusat hiburan, dan kes sedang disiasat mengikut Seksyen 39B Akta Dadah Berbahaya 1953 dan ketiga-tiga lelaki itu ditahan reman  sehingga 1 Ogos ini.


Pelajar Kolej Vokasional Keningau Bentang Projek Pada Persidangan Di Jerman Secara Maya

KENINGAU, 21 Mei: Meskipun hanya berada di rumah ekoran Perintah Kawalan Pergerakan Bersyarat (PKPB), ia tidak menghalang seorang pelajar Kolej Vokasional Keningau (KVK), di sini, membentangkan projek akhir tahunannya pada persidangan antarabangsa di Jerman.

Mohd Sazali Jirin, 20, membentangkan projek bertajuk ‘memudahkan proses pemotongan besi melalui alat ciptaan khas’ itu selama hampir 10 minit pada persidangan antarabangsa dalam penyelidikan sains dan teknologi JGH Hauptbahnhof, Berlin, Jerman secara maya melalui aplikasi Zoom pada 15 Mei lepas.

“Dalam tempoh (10 minit) itu, saya memulakan (pembentangan) dengan memperkenalkan alat-alat (berkaitan proses pemotongan besi) dan fungsinya serta respon daripada pengguna terdiri daripada tenaga pengajar dan pelajar KVK (daripada) program Teknologi Kimpalan,” katanya ketika dihubungi Bernama, di sini.

Mohd Sazali berkata ini adalah kali pertama beliau membentangkan projek ciptaannya di luar negara dan tempoh pembentangan yang diberikan, digunakan sebaiknya bagi menerangkan fungsi alat tersebut.

Pelajar Diploma Teknologi Kimpalan itu berkata beliau memilih mencipta alat berkenaan kerana ia dilihat mampu meringankan kerja-kerja pemotongan besi, ukuran lebih tepat dan memastikan postur badan berada dalam kedudukan selesa semasa menggunakannya.

Mohd Sazali berkata dengan kos kurang daripada RM200, beliau berharap hasil inovasi berkenaan boleh diguna pakai oleh semua bengkel kimpalan KVK.

Sementara itu, Pengarah KVK Johari Jaibet Sabin berkata, projek Mohd Sazali itu akan diterbitkan dalam jurnal antarabangsa.

Beliau berkata KVK yang aktif menyertai persidangan penyelidikan sama ada di dalam mahupun di luar negara turut mengubah strategi dengan menyertai persidangan antarabangsa secara maya.

Katanya, sebelum ini tenaga pengajar dan pelajar KVK pernah membentangkan kajian mereka di Britain, Perancis, Itali, Australia, Indonesia, Thailand, Singapura dan Brunei.

“KVK sentiasa memberi dorongan kepada para guru dan pelajar kolej ini untuk menyertai persidangan akademik yang boleh membantu membuka sekali gus memajukan pemikiran,” katanya.BERNAMA

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Polis Sabah Rampas Dadah, Bot Bernilai RM1.15 juta

KOTA KINABALU: Tujuh lelaki ditahan dan lapan bot bernilai RM1.15 juta dirampas selepas disyaki terbabit aktiviti pengedaran dadah di dua lokasi berasingan di Labuan.

Pesuruhjaya Polis Sabah, Datuk Zaini Jass berkata, bertindak atas maklumat, pegawai dan anggota Bahagian Siasatan Jenayah Narkotik Ibu Pejabat Polis Daerah (IPD) Labuan menahan tiga lelaki tempatan di tepi jalan berhadapan Simpang Kemboja, kira-kira jam 9 pagi, Sabtu lalu.

“Hasil pemeriksaan ke atas tiga lelaki itu menemukan dua plastik berisi ketulan hablur disyaki dadah syabu seberat 75.51 gram.

“Berpandukan maklumat, sepasukan polis membuat satu lagi serbuan di kawasan rumah kongsi di Sungai Keling dan menahan empat lelaki warga asing serta merampas dadah jenis syabu dengan anggaran berat 100.08 gram.

“Nilai keseluruhan rampasan dadah itu dianggarkan bernilai RM17,500,” katanya dalam sidang media di Ibu Pejabat Polis Kontinjen (IPK) Sabah di Kota Kinabalu, hari ini.

Hadir sama, Ketua Polis Daerah Labuan, Superintendan Muhamad Farid Ahmad.

Zaini berkata, hasil serbuan itu juga, polis menyita sebanyak lapan bot gentian kaca dan 25 enjin sangkut jenama Yamaha 200 kuasa kuda (hp).

“Hasil pemeriksaan di lokasi serbuan kedua, polis menyita lapan bot beeserta 25 enjin sangkut disyaki digunakan untuk aktiviti penyalahgunaan dadah.

“Semua tangkapan berusia 36 hingga 53 tahun dan semua barangan rampasan dibawa ke IPD Labuan untuk siasatan lanjut,” katanya.

Kes disiasat mengikut Seksyen 39B Akta Dadah Berbahaya 1952.


Ahli PKR Sabah mahu pentadbiran parti dirombak

KOTA KINABALU: Ahli PKR Sabah di peringkat akar umbi menggesa pentadbiran dan kepemimpinan parti di negeri ini dirombak bagi memastikan parti itu kekal relevan.

Bekas Ketua Cabang PKR Tenom yang juga ahli parti itu, Adris Taripin, berkata gesaan itu dibuat kerana majoriti ahli parti tidak berpuashati dengan kepemimpinan PKR di Sabah sejak Pilihan Raya Umum ke-14 (PRU-14).

Sehubungan itu beliau meminta Presiden PKR, Datuk Seri Anwar Ibrahim campur tangan, sekali gus mengubah cara pentadbiran kepada yang lebih baik dan mantap.

“Ahli PKR Sabah di peringkat akar umbi tidak puas hati dengan cara kepemimpinan pengerusi PKR sejak PRU-14 lagi apabila kerusi PKR diserahkan kepada WARISAN (Parti Warisan Sabah) dan DAP.

“Selain itu, kita juga tidak mendapat hak yang sepatutnya apabila kebanyakan lantikan dalam jawatan politik dan syarikat berkaitan kerajaan (GLC) lebih banyak kepada parti lain.

“Sebab itu sebagai ahli di peringkat akar umbi atau kira-kira 70 peratus daripada 150,000 ahli di Sabah tidak puas hati dengan kepemimpinan PKR dan berharap presiden akan mengambil perhatian sewajarnya,” katanya.

Beliau berkata demikian dalam sidang media ‘Kami Sayang PKR Sabah” di sini hari.

Adris berkata rasa tidak puas hati ahli akar umbi sudah disuarakan kepada pihak atasan parti.

“Kami ada juga tulis surat kepada presiden untuk menyuarakan rasa tidak puas hati tetapi presiden menyatakan perjumpaan akan diadakan selepas PRK (Pilihan Raya Kecil) Rantau.

“Justeru kami berharap ia dapat diselesaikan secepat mungkin kerana hanya presiden yang boleh menyelesaikan masalah ini.

“PKR Sabah perlu diatur dan dirombak bagi mengelak ahli parti berpindah ke parti lain seperti WARISAN dan Parti Pribumi Bersatu Malaysia (BERSATU),” katanya yang turut disertai sembilan ahli parti berkenaan.

Beliau percaya jika tiada penyelesaian atau rombakan dibuat, lebih 70 peratus ahli akan menyertai parti lain termasuk parti tempatan selain BERSATU.

“Kepemimpinan PKR Sabah terutama pengerusi parti langsung tidak mempertahankan ahli termasuk yang sudah berjuang lebih 20 tahun (dalam parti) daripada sebelum menjadi kerajaan sehinggalah menjadi kerajaan,” katanya. – Berita Harian


Mohd Shafie Masih Ketua Menteri Sabah Yang Sah

KOTA KINABALU: Datuk Seri Mohd. Shafie Apdal masih Ketua Menteri yang sah.

Timbalan Ketua Menteri, Datuk Christina Liew berkata, Mohd. Shafie masih memiliki sokongan yang cukup untuk mentadbir.

“Shafie masih Ketua Menteri dengan sokongan majoriti yang mencukupi,” katanya.

Beliau bercakap kepada pemberita selepas mengadakan pertemuan dengan Mohd. Shafie malam tadi.

Kenyataan tersebut menjawab teka-teki yang timbul selepas bekas Ketua Menteri, Tan Sri Musa Aman mendakwa mendapat sokongan majoriti untuk membentuk kerajaan dengan gabungan baharu.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Arab Saudi Buka Kelab Malam ‘Halal’ Tanpa Alkohol Pertama Didunia

Arab Saudi untuk pertama kalinya mempunyai kelab malam yang dibuka di tepi pantai Jeddah dan menjadi kelab malam halal pertama di negara itu.

Khabar pembukaan itu menarik reaksi orang menerusi laman media sosial termasuk yang memuji dan ada juga yang mengeji.

Kelab malam yang diberi nama White ini merupakan kelab malam ‘halal’ pertama yang terdapat di dunia dan melarang sebarang rakaman serta minuman keras bagi setiap pengunjung.

Konsep yang dibawakan oleh kelab malam ini adalah sama seperti kelab malam yang lain namun, apa yang membuatkan kelab malam ini halal adalah kerana ia menolak alkohol.

Kelab malam White telah dibuka secara rasminya pada 13 Jun 2019 lalu dengan menyajikan persembahan pembukaan daripada penyanyi RnB terkenal, Ne-Yo. Kelab malam ini beroperasi dari pukul 10 malam sehingga 3 pagi dan cuma membolehkan pengunjung yang berumur 18 tahun ke atas sahaja untuk berhibur di dalamnya.

Selain menawarkan minuman tanpa alkohol, kelab malam ini juga menawarkan shisha dan hookah bertepatan dengan budaya masyarakat Arab yang gemar akan perkara itu. Kelab malam ini dilaporkan akan membuka lebih banyak kafe dan restoran berikutan sebahagian janji reformasi 2030 yang dijanjikan oleh  Putera Mahkota Mohammaed bin Salman.

Walau bagaimanapun, kelab malam ‘halal’ pertama di dunia ini menimbulkan kontrovesi berikutan ejekan, tomahan dan kemarahan oleh orang ramai. Perkara ini adalah kerana Arab Saudi merupakan tempat di mana terdapat dua masjid paling suci di dalam Islam.


PPM Tahan Lelaki Pala’u Guna Bom Ikan

Semporna: Pasukan Polis Marin (PPM) menahan seorang lelaki Pala’u kerana disyaki memiliki peralatan dan bahan letupan di kawasan perairan Tanjung Pantau-pantau, Pulau Bum-Bum dekat sini semalam.

Dalam kejadian 12 tengahari itu, perahu yang dikendalikan suspek berumur 45 tahun yang dipercayai etnik Pala’u itu dikesan dalam keadaan mencurigakan oleh sepasukan anggota Unit Risikan Marin (URM) di kawasan berkenaan.

Komander PPM Wilayah 4 Sabah, Asisten Komisioner Mohamad Pajeri Ali, berkata pemeriksaan dalam ruangan perahu terbabit menemui beberapa peralatan antaranya bahan peledak (detonator), baja ammonia dan botol kaca yang dipercayai digunakan untuk membuat bahan letupan.

Beliau berkata, siasatan awal juga mendapati suspek mengaku memiliki kemahiran dalam membuat bahan letupan untuk digunakan dalam kegiatan dan aktiviti menangkap ikan.

“Suspek kemudiannya ditangkap bersama barang rampasan termasuk perahu dan satu unit enjin pam dianggarkan berjumlah RM6,563 dibawa ke pangkalan Markas Operasi PPM Semporna untuk tindakan lanjut.

“Kes disiasat mengikut Seksyen 8 Akta Bahan Letupan 1957 iaitu kesalahan membuat, memiliki bawah jagaannya bahan letupan dan jika sabit kesalahan boleh dihukum penjara tidak lebih dari tujuh tahun atau denda tidak lebih dari RM10,000 atau kedua-duanya,” katanya dalam kenyataan di sini hari ini.

Sehubungan itu, beliau menasihatkan orang ramai terutamanya komuniti nelayan supaya menyalurkan maklumat atau melaporkan sebarang kegiatan menangkap ikan menggunakan bahan letupan kerana aktiviti itu bukan saja melanggar undang-undang malah memusnahkan hidupan dan ekosistem di laut.


2 Lagi Lokaliti Di Sabah Dikenakan PKPD Mulai 2 September

PUTRAJAYA: Dua lagi lokaliti di Sabah dikenakan perintah kawalan pergerakan diperketatkan (PKPD) bermula 2 September hingga 15 September ini.

Ketua Pengarah Majlis Keselamatan Negara (MKN), Rodzi Md Saad berkata dalam kenyataan, empat lokaliti dikenakan PKPD itu susulan penilaian risiko serta trend jangkitan Covid-19 dijalankan Kementerian Kesihatan (KKM).

Pelaksanaan PKPD di Sabah bermula 2 hingga 15 September adalah seperti berikut:

Penamatan PKPD di Sabah pada 1 September:

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rumah, lori 3 Tan Terbakar Di Kampung Tambulau

TUARAN: Seorang pemilik rumah tidak dapat menyelamatkan kenderaannya selepas rumahnya terbakar di Kampung Tambulau Jalan Telibong di sini.

Ketua Operasi Pegawai Bomba Kanan II (PBKII) Mahmud Jumah berkata kejadian berlaku jam 7.22 petang dan 12 anggota dari Balai Bomba dan Penyelamat (BBP) Tuaran ditugaskan untuk memadam kebakaran.

“Kejadian membabitkan sebuah rumah jenis separuh kekal seluas 40X40 kaki persegi dan pasukan bomba melakukan operasi pemadaman menggunakan sumber air tertutup.

“Kebakaran dapat dikawal beberapa minit kemudian bagaimanapun rumah penduduk itu musnah sebanyak 90 peratus manakala lori tiga tan turut terbakar keseluruhan di bahagian kepala lori,” katanya.

Tambahnya tiada kecederaan dalam kes ini dan punca kebakaran serta jumlah kerugian masih dalam siasatan.

“Sebelum jentera bertolak balik, pasukan keluaran Operasi membuat pemeriksaan terakhir dilokasi kejadian bagi memastikan kawasan selamat dan tiada lagi ancaman kebakaran yang boleh mengundang bahaya penduduk di sekitarnya,” katanya. – Utusan Borneo


Saksi mengaku terima RM156,000 diagih kepada pengundi

KOTA KINABALU: Seorang ahli Wanita UMNO Kimanis mengaku menerima wang RM156,000 untuk diagihkan kepada pengundi jagaannya supaya memilih calon Barisan Nasional (BN) Parlimen Kimanis pada Pilihan Raya Umum Ke-14 (PRU-14), pada 9 Mei tahun lalu.

Juniah @ Masniah Umpai, 55, yang dipanggil sebagai saksi perbicaraan Petisyen Pilihan Raya Parlimen Kimanis, di Mahkamah Tinggi di sini, hari ini, mengaku mengambil wang itu yang dipanggil `sagu hati’ di rumah mentua bekas Ahli Dewan Undangan Negeri (ADUN) Bongawan, Datuk Mohamad Alamin di Kampung Kuala Kimanis, Kimanis pada malam 7 Mei tahun lalu.

Beliau berkata, Mohamad bersama Ketua Wanita UMNO Kimanis, Suraya Ibrahim dan seorang lagi pemimpin dikenali sebagai Datuk Norhaidi memantau pengagihan wang terbabit untuk diserahkan kepada ketua jentera Jalinan Rakyat atau JR di kawasan jagaannya, sebelum diagihkan kepada pengundi.

“Wang `sagu hati’ sebanyak RM200 itu diberikan kepada pengundi dengan menyatakan masing-masing RM100 daripada calon BN bagi Dewan Undangan Negeri (DUN) dan Parlimen iaitu Mohamad dan Datuk Seri Anifah Aman,” katanya di sini, hari ini.

Ketika sesi soalan balas oleh peguam Ansari Abdullah yang mewakili Anifah selaku responden pertama yang juga Ahli Parlimen Kimanis, Juniah berkata, wang kertas itu bernilai RM50, RM100 dan RM10.

Selain beliau, beliau berkata, ada tiga orang lagi bersamanya ketika mengambil wang berkenaan di rumah mentua Mohamad iaitu Ketua Daerah Mengundi, Jeno Miajin; Ketua JR, Vianie Mooi dan seorang ahli Pemuda yang juga anak Vianie dengan keempat-empat mereka ada menandatangani baucar.

Ditanya Ansari siapa yang menyerahkan wang itu, Juniah berkata, wang itu diserahkan Mohamad dan Norhaidi sambil memantau proses berkenaan kepada keempat-empat mereka yang hadir di rumah mentua Mohamad di Kampung Kuala Kimanis serta bukan diserah kepada beliau seorang.

Ketika ditanya Ansari kenapa wang itu dikatakan daripada Anifah sedangkan ia bukan diserahkan secara langsung oleh beliau, Juniah berkata, ia berdasarkan pesanan daripada individu yang menyerahkan wang berkenaan kepadanya.

Beliau turut mengakui Anifah tidak pernah menyerahkan apa-apa wang sepanjang PRU-14, namun mendakwa bekas Menteri Luar itu mengarahkan orang bawahannya dan menyebut Suraya selaku Ketua Wanita UMNO Kimanis melakukan perkara itu.

Beliau bagaimanapun mengakui tidak pernah melihat Anifah menyerahkan sendiri wang kepada Suraya, Mohamad atau Norhaidi.

“Mereka bertiga memberitahu duit itu daripada Anifah,” katanya.

Petisyen Pilihan Raya Parlimen Kimanis difailkan calon Parti Warisan Sabah (WARISAN), Datuk Karim Bujang pada 18 Jun tahun lalu dengan menamakan Anifah sebagai responden pertama, manakala Pegawai Pilihan Rraya Parlimen Kimanis dan Suruhanjaya Pilihan Raya (SPR) sebagai responden kedua serta ketiga.

Karim diwakili peguam diketuai Frederick Chang Tyn Chi, manakala peguam Faizal Sarbi dan Abdul Fikri Jaafar mewakili SPR. – Berita Harian


Belanjawan 2021 Lulus Mencerminkan Kematangan Berfikir Demi Rakyat: Bung

KOTA KINABALU: Keputusan majoriti Ahli Parlimen menyokong kelulusan Bajet 2021 di peringkat dasar bajet pertama dibentangkan di bawah kerajaan pimpinan Perdana Menteri Tan Sri Muhyiddin Yassin mencerminkan kematangan berfikir Ahli Parlimen dengan meletakkan kepentingan rakyat melebihi dari kepentingan politik.

Ahli Parlimen Kinabatangan Datuk Sri Bung Moktar Radin berkata, dengan beberapa penambahbaikan sebagaimana yang dicadangkan oleh Barisan Nasional (BN) sebelum ini, membuktikan kerajaan cakna terhadap bebananan yang dihadapi oleh rakyat yang berhadapan dengan kemelut ekonomi ekoran penularan koronavirus Covid-19.

“ Alhmadulillah majoriti Ahli Parlimen telah meletakkan kepentingan rakyat dengan memberikan sokongan membolehkan  Bajet 2021 ini di peringkat dasar  diluluskan bagi membolehkan kerajaan menggunakan dana di bawah Kumpulan Wang Disatukan untuk tujuan perbelanjaan negara bagi tahun depan,” katannya ketika dihubungi dan diminta mengulas keputusan kelulusan Bajet 2021 peringkat dasar di Dewan Rakyat semalam.

RUU diluluskan selepas mendapat sokongan majoriti Ahli Parlimen daripada kerajaan dan pembangkang tanpa melalui undian belah bahagi.

Keputusan itu diumumkan Yang Dipertua Dewan Rakyat Datuk Azhar Azizan Harun pada jam 3.28 petang khamis lepas.

Mengulas lanjut Bung yang juga Timbalan Ketua Menteri Sabah berkata beberapa aspek utama diberikan perhatian oleh kerajaan dalam Bajet 2021 ini iaitu bantuan yang menambah aliran tunai rakyat dan perniagaan, bantuan kewangan langsung dan mewujudkan pekerjaan dan mengurangkan kadar penggangguran.

Menurut Bung Program I-Sinar yang dibuka untuk kesemua 8 juta pencarum KWSP dengan jumlah pengeluaran maksimum meningkat kepada RM10,000.00 membolehkan rakyat mempunyai wang untuk berbelanja dan menyara kehidupan keluarga .

Bung yang juga Menteri Kerja Raya Sabah turut merakamkan penghargaan dan terima kasih kepada kerajaan yang memperutukan RM50 juta  dana tambahan bagi memerangi Covid-19 di Sabah.

Katanya, Sabah adalah negeri yang amat terkesan dengan penularan koronavirus Covid-19, dengan adanya peruntukan tambahan ini ianya boleh dimanfaatkan untuk memertingkatkan kemudahan kesihatan yang sedia ada bagi membendung penularan virus ini.

“ Selain pemulihan ekonomi negara dan kelangsungan hidup, Belanjawan 2021 amat penting bagi kerajaan dan pihak berkuasa khususna petugas barisan hadapan meneruskan dan melancarkan dasar serta usaha membeundung ancaman wabak Covid-19,”   tambah Bung. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


GST Perlu Sokongan Rakyat Sebelum Dihidupkan Semula – Dr Xavier

KAJANG: Kerajaan perlu laksanakan kajian terperinci sebelum mengambil keputusan muktamad untuk melaksanakan semula cukai barang dan perkhidmatan (GST) pada masa depan.

Menteri Air, Tanah dan Sumber Asli, Dr Xavier Jayakumar, berkata beliau menyokong kesediaan untuk mengkaji semula pelaksanaan GST, sekiranya itu kehendak rakyat seperti diumumkan Perdana Menteri, Tun Dr Mahathir Mohamad.

“Saya ingat itu (memperkenalkan semula GST) perlu kajian mendalam dulu kerana tanpanya kerajaan tidak boleh buat apa-apa ketentuan (keputusan muktamad).

“Berilah kita (kerajaan) masa untuk membuat kajian menyeluruh selepas Belanjawan 2020 dibentangkan di Dewan Rakyat pada minggu depan. Apa-apa keputusan muktamad kita kena tengok dulu hasil kajian menyeluruh.

“Kalau rakyat menolak cadangan berkenaan maka kerajaan tidak boleh laksanakan semula (GST). Saya tiada masalah jika ia (pengenalan semula GST) mendapat sokongan rakyat dan mampu menurunkan harga barang dan kos sara hidup,” katanya ditemui pemberita selepas melancarkan operasi Loji Rawatan Kumbahan Berpusat Langat di sini, hari ini.

Dr Xavier mengulas kenyataan Dr Mahathir, yang mengesahkan bahawa kerajaan sedia mengkaji semula pelaksanaan GST, sekiranya itu kehendak rakyat.

Perdana Menteri dilaporkan berkata kajian itu bagi melihat sama ada GST lebih baik daripada cukai jualan dan perkhidmatan (SST).

Selasa lalu, Institut Penyelidikan Ekonomi Malaysia (MIER) berharap kerajaan memperkenal semula GST dalam Belanjawan 2020 untuk menutup jurang kewangan kerajaan.

Pengerusinya, Tan Sri Dr Kamal Salih, berkata cukai kepenggunaan itu sistem percukaian yang adil dan cekap, berbanding sistem SST.

Beliau berkata, kadar yang bersesuaian jika kerajaan melaksanakan semula sistem percukaian itu ialah tiga peratus.

Katanya, pengenalan semula GST pada kadar yang lebih rendah bersama-sama pemberian subsidi akan membantu mengurangkan kos sara hidup, terutama golongan berpendapatan rendah.


Semua Bengkel Kereta, Kilang & Ladang Sawit Di Sabah Boleh Beroperasi Seperti Biasa

BELURAN: Semua bengkel kenderaan di Sabah dibenarkan beroperasi seperti biasa setiap hari bermula esok.

Ketua Menteri, Datuk Seri Mohd. Shafie Apdal berkata, setiap bengkel bagaimanapun diwajibkan mematuhi setiap prosedur operasi standard (SOP) yang telah ditetapkan bagi memastikan pencegahan wabak Covid-19 dapat diteruskan.

“Kena ikut setiap SOP yang ditetapkan kerana kita mahu ada penjarakan sosial dan pencegahan kesihatan.

“Kita sedar bengkel kenderaan ini merupakan satu keperluan, maka kita berikan kelonggaran bagi industri tertentu,” katanya dalam sidang akhbar hari ini.

Ketua Menteri berkata, premis menjual alat ganti kenderaan bagaimanapun masih beroperasi secara berkala seperti yang ditetapkan sebelum ini sehingga pengumuman lanjut dibuat.

Sementara itu, Mohd. Shafie turut mengumumkan semua ladang dan kilang sawit di pantai timur kini dibenarkan beroperasi seperti biasa selepas jangkitan wabak di kawasan tertentu kini terkawal.

“Kalau mahu beroperasi 24 jam boleh tapi jumlah pekerja mesti dikawal supaya ada penjarakkan sosial.

“Kilang-kilang dan ladang sawit juga perlu mengambil pekerja asal mereka kerana kita tidak mahu rakyat hilang pekerjaan,” tegas beliau. – BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Empat Perancang Utama Insiden MH17 Dikenal Pasti

BELANDA: Empat suspek dikenal pasti sebagai perancang utama insiden Malaysia Airlines MH17 yang ditembak jatuh di timur Ukraine pada tahun 2014.

Ia didedahkan menerusi laporan Pasukan Penyiasat Bersama (JIT) yang menyiasat insiden berkenaan, di Belanda, hari ini.

JIT memberitahu tiga suspek adalah warga Rusia, manakala seorang warga Ukraine.

“Igor Girkin digelar ‘Menteri Pertahanan’ untuk wilayah Donetsk,” katanya.

JIT berkata, tiga daripoada suspek aktif dalam gerakan bersenjata

“Pendakwa raya akan dakwa empat suspek yang menjadi perancang utama dalam kejadian

“Suspek didakwa dalam dua akta mengikut undang-undang Belanda,” katanya.

Selain itu, JIT masih tunggu jawapan di mana misil BUK diletakkan selepas kejadian. – Harian Metro


Masalah Bekalan Air di Pasar Awam Beaufort Akan Diselesaikan – Jaujan

BEAUFORT: Kerajaan Sabah sedang dalam proses menyelesaikan permasalahan bekalan air bersih di Pasar Awam Beaufort yang dihadapi peniaga sejak bertahun lamanya.

Timbalan Ketua Menteri merangkap Menteri Kerajaan Tempatan dan Perumahan Datuk Jaujan Sambakong berkata, rungutan peniaga tentang masalah bekalan air bersih di pasar awam itu sudah diambil perhatian oleh Kerajaan Sabah baharu.

“Kini, kita sudah mengambil langlah dan dalam proses menyelesaikan masalah tersebut,” katanya ketika ditemui selepas Lawatan Kerja ke Pasar Awam Daerah Beaufort, di sini pada Ahad.

Dalam pada itu, beliau juga mahu pengurusan pasar awam itu disusun semula demi keselesaan peniaga dan pengguna yang sering berkunjung ke pasar berkenaan.

Katanya, kelekaan dalam pengurusan pasar awam tersebut menyebabkan bangunan yang cantik itu tidak kelihatan menarik disebabkan tahap kebersihannya yang kurang memuaskan.

“Saya yakin dengan penyusunan semula pasar ini mengikut konsep yang lebih selesa, saya rasa kita akan dapat menghidupkan kembali suasana pasar ini peniaga di sini tidak hilang sumber pendapatan harian.

“Sekiranya mereka hilang punca pendapatan ia akan mendatangkan beban kepada keluarga. Terutama bagi mereka yang mempunyai anak bersekolah,” ujarnya.

Jaujan berkata, pihak pentadbiran seharusnya mengutamakan kebersihan serta menaiktarafkan kemudahan seperti bilik sejuk beku bagi memudahkan peniagaan menyimpan bekalan bahan jualan seperti ikan serta daging segar.

Katanya, pasar awam menjadi perhatian Kerajaan Sabah melalui kementeriannya.

Atas sebab itu, pada Sabtu beliau mengumumkan semua pasar awam di 25 kawasan pemantauan Pihak Berkuasa Tempatan (PBT) akan dinaik taraf agar sentiasa bersih, selesa dan kondusif kepada peniaga serta pengunjung.

Mengulas lanjut, beliau mahu setiap ahli majlis daerah yang dilantik di seluruh negeri ini agar mampu membuat keputusan terbaik bagi meningkatkan kemudahan di kawasan masing-masing.

Katanya, jangan pula mesyuarat diadakan setiap bulan tetapi tidak mampu mencapai satu idea bernas untuk dimanfaatkan.

“Itu sebabnya setiap ahli majlis yang dilantik adalah berdasarkan kebolehan dan berasal dari kawasan masing-masing kerana mereka tahu kesesuaian serta keperluan daerah terbabit.

“Kembalikan kepentingan peranan pasar awam kepada rakyat di setiap daerah, saya harap tindakan segera dapat diambil untuk menaik taraf pasar di sini,” katanya.

Jaujan turut mencadangkan agar kemudahan seperti meja penjual dapat diseragamkan agar ianya cantik ketika dipandang, bagaimanapun ianya terpulang kepada ahli majlis untuk berbincang mengenai perkara itu.

Katanya, pasar awam perlu dijadikan tumpuan awam kerana pada ketika kini peranannya diambil alih oleh pasaraya-pasaraya swasta yang besar.

“Pasar semakin kosong dan tidak lagi memberi manfaat besar kepada pelanggan, apa yang saya bimbang adalah peniaga orang tempatan kehilangan tempat mencari sumber pendapatan kerana kurangnya pengguna mengunjungi pasar awam ini,” katanya.


(VIDEO) PU Riz , Neelofa Kini Suami Isteri

KUALA LUMPUR: Impian selebriti popular, Neelofa, 32, membina mahligai bersama lelaki dicintai dimakbulkan apabila sah menjadi isteri kepada pendakwah bebas, Haris Ismail atau PU Riz, 26, dengan sekali lafaz di Hotel Grand Hyatt, di sini, jam 11.43 pagi, sebentar tadi.

Akad nikah Neelofa atau nama sebenarnya, Noor Neelofa Mohd Noor disempurnakan oleh adik kandungnya, Mohd Aqief Mohd Noor.

Biarpun mengikut rutin norma baharu, majlis perkahwinan Neelofa dan PU Riz ala kayangan bertema putih itu dihadiri 200 tetamu ahli keluarga dan rakan terdekat kedua-dua pihak.

Tetamu hadir pula menepati tema berpakaian baju kurung, Melayu atau jubah berwarna putih yang menjadi permintaan pihak pengantin.

Bagaimanapun, Neelofa tidak menyatakan jumlah hantaran, sebaliknya hanya memberitahu menerima sebentuk cincin daripada pihak lelaki.

Neelofa dan PU Riz menzahirkan rasa syukur apabila majlis berjalan dengan lancar seperti dirancang.

“Alhamdulillah, syukur ke hadrat Ilahi atas kelancaran majlis pernikahan kami.

“Kami berharap agar pernikahan ini menjadi satu ikatan abadi yang diberkati oleh Allah SWT, insya-Allah,” ujar pasangan berkenaan.

Mengulas detik perkenalannya, Neelofa berkata, dia mengenali PU Riz pada Jun, 2017.

“Bagaimanapun, saya bekerjasama buat kali pertama dengan suami untuk sebuah projek pada 2018.

“Selepas kolaborasi ini, kami tidak berhubung sehinggalah setahun kemudian.

“Dari titik pertemuan semula ini, kami mula mengenali hati budi masing-masing,” katanya.

Bekas pengacara MeleTOP itu berkata, suami seorang yang sangat baik, lemah lembut dan matang.

“Apabila berbual dengannya, saya boleh bincangkan banyak hal dan ia membuatkan saya berasa selesa.

“Dia juga pendengar yang baik dan sentiasa cuba membantu memberi solusi jika saya menghadapi sebarang kesukaran dan masalah,” kata Neelofa.

A post shared by XTRA (@tontonmy)

A post shared by Hot FM 🇲🇾 (@hotfm976)


Lebih 7,000 PATI Diusir Sejak GRS Terajui Sabah

KOTA KINABALU: Menteri Dalam Negeri, Hamzah Zainudin berkata, hampir 7,000 pendatang asing tanpa izin (PATI) diusir dari Sabah sejak ia diterajui Gabungan Rakyat Sabah (GRS).

Katanya, kerajaan negeri pimpinan Hajiji Noor sentiasa menegaskan semua warga asing perlu melalui proses imigresen sah dan mematuhi lunas perundangan ditetapkan untuk tinggal di Sabah.

“Berdasarkan rekod dari 1990 hingga Mac 2021, lebih 600,000 PATI, terutamanya dari Filipina dan Indonesia diusir dari Sabah, termasuk hampir 7,000 PATI yang diusir sepanjang pentadbiran kerajaan negeri baharu di bawah pimpinan Hajiji.

“Dokumen perjalanan warga asing yang sah amat penting ketika ini bagi menjayakan inisiatif kerajaan mengekang pandemik Covid-19 melalui vaksinasi kepada semua pihak, termasuk warga asing yang terlibat sektor ekonomi dalam negara,” katanya dalam kenyataan.

Sementara itu, Hamzah berkata, kerajaan negeri meluluskan peruntukan khas RM500,000 bagi memantapkan pengoperasian Zon Keselamatan Pantai Timur Sabah (Esszone) selepas lawatan ketua menteri baru-baru ini.

Katanya, KDN menerusi semua agensi dan jabatan di bawahnya akan terus memperkasakan aset keselamatan negara serta dasar kerajaan dari semasa ke semasa bagi memastikan keamanan dan keselamatan Sabah terjamin.

Terdahulu, beliau merakamkan penghargaan kepada Hajiji yang menerima kunjungan hormat delegasi KDN di pejabat ketua menterinya pagi tadi.

Katanya, kunjungan hormat itu antara lain membincangkan isu keselamatan dalam negeri dan kedaulatan Sabah, khasnya berhubung masalah PATI yang menjadi kebimbangan rakyat Sabah. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Haziq Aziz Bersumpah Beliau Individu Dalam Video Bersama Menteri Kanan

Kuala Lumpur, 12 Jun: Pada jam 2:30 pagi tadi, laman facebook Haziq Aziq, menaikkan satu video berdurasi 35 saat bersumpah bahawa beliau adalah individu dalam video yang viral sejak semalam yang mengaitkannya dengan seorang menteri kanan.

Tambahnya lagi, beliau mendakwa video terbabit telah dirakam tanpa kebenaran beliau pada 11 Mei bersamaan 6 Ramadhan lepas semasa pilihanraya kecil Sandakan di dalam bilik menteri terbabit di hotel Fourpoint.

Setakat ini, video tersebut telah mendapat  lebih 1k perkongsian.

Dalam video itu, Haziq turut menggesa SPRM untuk menyiasat menteri kanan terbabit atas tuduhan korupsi sambil mendakwa beliau merupakan  seorang individu yang tidak layak menjadi seorang pemimpin.

Berikut merupakan transkrip penuh pengakuan video beliau:

“Saya Haziq Aziz, dengan ini saya membuat pengakuan bersumpah bahawa sayalah individu bersama Azmin Ali dalam video yang telah viral semalam. Video tersebut telah diambil tanpa kebenaran saya pada 11 Mei semasa pilihanraya kecil Sandakan di bilik Azmin di Hotel Fourpoint. Saya menggesa SPRM untuk menyiasat Azmin atas tuduhan korupsi. Dia bukanlah individu yang layak untuk menjadi seorang pemimpin” – Haziq Aziz

Buletin TTKM mendapati Haziq Aziz, yang sebelum ini merupakan seorang aktivis pelajar dan aktif dalam PKR telah dilantik sebagai Setiausaha Sulit Kanan kepada Shamsul Iskandar, Timbalan Menteri Industri Utama pada Januari lalu.View image on Twitter

[MAKLUMAN]Encik @HaziqAbdulAziz telah dilantik sebagai Setiausaha Sulit Kanan kepada Timbalan Menteri Industri Utama berkuatkuasa hari ini 15 Januari 2019.Sekian, harap maklum.349:09 PM – Jan 15, 201918 people are talking about thisTwitter Ads info and privacy

Sejak semalam, video intim yang mengaitkan Haziq dengan menteri terbabit ditularkan di whatsapp bersama beberapa dokumen yang didakwa merupakan transaksi pemindahan wang berjuta ringgit.

Haziq bertindak menyahaktifkan akaun media sosial beliau di facebook, twitter dan instagram pagi semalam apabila video tersebut mula tular.

Walaubagaimanapun, kesemua akaun tersebut telah diaktifkan semula ketika video pengakuan bersumpah Haziq dinaikkan di laman facebooknya awal pagi tadi.

Cubaan Buletin TTKM menghubungi juga turut Haziq gagal apabila panggilan kami masuk ke pesanan peti suara.

Baru-baru ini, perdana menteri, Tun Dr Mahathir melantik Latheefa Beebi Koya sebagai ketua SPRM tanpa memberi maklum kabinet, malah pelantikan tersebut bercanggah dengan manifesto Pakatan Harapan.

Latheefa Beebi Koya juga merupakan sosok yang dilihat bersama kem Azmin di dalam parti PKR.

Setakat ini, Azmin Ali belum memberi sebarang respon terhadap dakwaan Haziq.


Warga Asing Miliki Syabu Ditahan

LAHAD DATU: Seorang lelaki warga asing ditahan setelah disyaki terlibat dalam aktiviti pengedaran dadah di Kampung Epil, di sini, kelmarin.

Menurut Ketua Polis Daerah Lahad Datu, Asisten Komisioner Nasri Mansor, suspek berumur 30-an itu ditahan dalam Ops Sarang yang dilaksanakan sepasukan enam anggota

Bahagian Siasatan Jenayah Narkotik Lahad Datu di satu kawasan penagihan dadah di kampung tersebut jam 2.30 petang.

“Suspek ditahan selepas cuba melarikan diri ketika hendak diperiksa oleh anggota bertugas.

“Ketika kejadian, suspek yang bertindak agresif berjaya ditangkap dan didapati dalam milikannya sejumlah dadah seberat 5.28 gram dianggar bernilai RM792,” katanya dalam kenyataan di sini, semalam.

Nasri berkata, dadah jenis syabu yang dibungkus dalam empat peket lut sinar ditemui di bahagian poket sebelah kanan seluar jeans yang dipakai suspek.

Suspek kemudian dibawa ke Ibu Pejabat Polis Daerah Lahad Datu untuk siasatan lanjut mengikut Seksyen 39A (1) Akta Dadah Berbahaya 1952.

Dalam pemeriksaan ujian air kencing suspek didapati positif Methamphetamine.


Kota Kinabalu Tenang, Tiada Perhimpunan ‘Black Democracy’

KOTA KINABALU Tiada sebarang perhimpunan ‘Black Democracy’ diadakan oleh mana-mana pihak di sekitar bandar raya, hari ini.

Tinjauan di beberapa lokasi antara bangunan Kumpulan Wang Simpanan Pekerja (KWSP), Padang Merdeka dan laluan masuk Istana Negeri di sini, mendapati keadaan tenang tanpa sebarang perhimpunan.

Bagaimanapun, tinjauan mendapati pasukan polis mengambil tindakan awal untuk melakukan kawalan ketat di beberapa lokasi dan laluan utama yang mungkin dijadikan sebagai tempat perhimpunan.

Penugasan membabitkan lebih 100 pegawai serta anggota Ibu Pejabat Polis Daerah (IPD) Kota Kinabalu yang turut dibantu Polis Kontinjen Sabah dilihat memulakan tugas seawal jam 6 pagi.

Unit Tindakan Rusuhan Awam (PORU) dari Pasukan Gerakan Am (PGA) Batalion 16 turut dilihat berada di Padang Merdeka sebagai persediaan mencegah sebarang kejadian rusuhan.

Selain itu, Unit Dron Pasukan Gerakan Udara (PGU) Pangkalan Sabah juga dilihat bersedia melaksanakan pemantauan dari udara sebagai langkah mengesan pergerakan mencurigakan dari semua aspek.

Terdahulu tular sebuah video berdurasi dua minit 40 saat dengan seorang individu memakai topeng muka yang mengajak seluruh rakyat berkumpul di bangunan KWSP serta Istana Negara masing-masing bagi membantah pelaksanaan ‘lockdown’ dan Perintah Kawalan Pergerakan (PKP).

Bagaimanapun, dalam sidang media, semalam, Pesuruhjaya Polis Sabah, Datuk Hazani Ghazali menasihatkan orang ramai supaya tidak menyertai perhimpunan.

Katanya, mana-mana pihak yang menyertai perhimpunan itu boleh dikenakan tindakan kerana melanggar prosedur operasi standard (SOP) PKP.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost